				|

		52014DC0410

			Odporúčanie ODPORÚČANIA RADY, ktoré sa týka národného programu reforiem Španielska na rok 2014 a ktorým sa predkladá stanovisko Rady k programu stability Španielska na rok 2014 /* COM/2014/0410 final */

			   	Odporúčanie
ODPORÚČANIA RADY,
ktoré sa týka národného programu reforiem
Španielska na rok 2014
a ktorým sa predkladá stanovisko Rady k programu stability Španielska na
rok 2014

RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 121 ods. 2
a článok 148 ods. 4,
so zreteľom na nariadenie Rady (ES) č. 1466/97
zo 7. júla 1997 o posilnení dohľadu nad stavmi rozpočtov
a o dohľade nad hospodárskymi politikami a ich koordinácii[1], a najmä na jeho
článok 5 ods. 2,
so zreteľom na nariadenie Európskeho
parlamentu a Rady (EÚ) č. 1176/2011 zo 16. novembra
2011 o prevencii a náprave makroekonomických nerovnováh[2], a najmä na jeho
článok 6 ods. 1,
so zreteľom na odporúčanie Európskej
komisie[3],
so zreteľom na uznesenia Európskeho
parlamentu[4],
so zreteľom na závery Európskej rady,
so zreteľom na stanovisko Výboru pre
zamestnanosť,
so zreteľom na stanovisko Hospodárskeho
a finančného výboru,
so zreteľom na stanovisko Výboru pre
sociálnu ochranu,
so zreteľom na stanovisko Výboru pre
hospodársku politiku,
keďže:
(1)
Európska rada 26. marca 2010 schválila návrh
Európskej komisie o iniciovaní novej stratégie pre zamestnanosť
a rast nazvanej Európa 2020, založenej na posilnenej koordinácii
hospodárskych politík, ktorá sa zameria na kľúčové oblasti,
v ktorých sú potrebné opatrenia na oživenie potenciálu Európy
v oblasti udržateľného rastu a konkurencieschopnosti.
(2)
Na základe návrhov Komisie prijala Rada
13. júla 2010 odporúčanie týkajúce sa všeobecných usmernení pre
hospodárske politiky členských štátov a Únie (na roky 2010 až 2014)
a 21. októbra 2010 prijala rozhodnutie týkajúce sa usmernení pre
politiky zamestnanosti členských štátov, ktoré spolu tvoria „integrované
usmernenia“. Členské štáty boli vyzvané, aby tieto integrované usmernenia
zohľadnili vo svojej vnútroštátnej hospodárskej politike a politike
zamestnanosti.
(3)
Hlavy štátov alebo predsedovia vlád 29. júna
2012 rozhodli o Pakte pre rast a zamestnanosť, v ktorom sa
stanovuje koherentný rámec opatrení na vnútroštátnej úrovni, úrovni EÚ a na
úrovni eurozóny s využitím všetkých možných pák, nástrojov a politík.
Rozhodli o tom, že treba prijať opatrenie na úrovni členských
štátov, a predovšetkým sa v plnej miere prihlásili k záväzku
dosiahnuť ciele stratégie Európa 2020 a splniť odporúčania
pre jednotlivé krajiny.
(4)
Rada 9. júla 2013 prijala odporúčanie,
ktoré sa týka národného programu reforiem Španielska na rok 2013, a vydala
svoje stanovisko k aktualizovanému programu stability Španielska na roky
2012 – 2016. Komisia 15. novembra 2013 v súlade s nariadením (EÚ) č. 473/2013[5] predložila svoje stanovisko k návrhu rozpočtového plánu
Španielska na rok 2014[6].
(5)
Komisia 13. novembra 2013 prijala ročný
prieskum rastu[7],
čo znamenalo začiatok európskeho semestra pre koordináciu
hospodárskych politík na rok 2014. Komisia v ten istý deň prijala na
základe nariadenia (EÚ) č. 1176/2011 správu o mechanizme
varovania[8],
v ktorej určila Španielsko za jeden z členských štátov, vo
vzťahu ku ktorým sa vykoná hĺbkové preskúmanie.
(6)
Európska rada 20. decembra 2013 schválila
priority na zabezpečenie finančnej stability a fiškálnej
konsolidácie, ako aj opatrenia na posilnenie rastu. Zdôraznila, že je potrebné
presadzovať diferencovanú fiškálnu konsolidáciu, ktorá podporuje rast,
obnoviť bežné úverové podmienky pre hospodárstvo, podporovať rast
a konkurencieschopnosť, riešiť problematiku nezamestnanosti
a sociálnych dôsledkov krízy, ako aj modernizovať verejnú správu.
(7)
Komisia 5. marca 2014 uverejnila výsledky
hĺbkového preskúmania Španielska[9]
podľa článku 5 nariadenia (EÚ) č. 1176/2011. Na základe
tejto analýzy dospela Komisia k záveru, že Španielsko naďalej zažíva
makroekonomickú nerovnováhu, ktorá si vyžaduje osobitné monitorovanie
a rázne politické opatrenia. Úprava nerovnováh, ktoré boli minulý rok označené
za nadmerné, obzvlášť v niekoľkých oblastiach jasne
pokročila a návrat k pozitívnemu rastu znížil riziká. Rozsah
a vzájomná previazanosť nerovnováh, pričom ide predovšetkým
o vysoké úrovne domácich a vonkajších dlhov a vysokú
nezamestnanosť, však znamenajú, že slabé miesta stále neboli odstránené.
(8)
Španielsko predložilo 30. apríla 2014 svoj
národný program reforiem na rok 2014 a svoj konvergenčný program na
rok 2014. S cieľom zohľadniť prepojenia medzi nimi sa
obidva tieto programy posudzovali súčasne.
(9)
Cieľom rozpočtovej stratégie
načrtnutej v programe stability na rok 2014 je do roku 2016
napraviť nadmerný deficit a v roku 2017 dosiahnuť
strednodobý cieľ. V programe sa potvrdzuje strednodobý cieľ
vyrovnanej rozpočtovej pozície v štrukturálnom vyjadrení, ktorý je
dokonca prísnejší ako požiadavky Paktu stability a rastu. V programe
sa plánuje znížiť deficit pod 3 % HDP v roku 2016 v súlade
s cieľom uvedeným v odporúčaní Rady z 21. júna
2013, avšak ročné zlepšenie (prepočítaného) štrukturálneho salda
plánovaného v programe klesá od roku 2014 pod odporúčanú úroveň.
Na rok 2017 plán predpokladá dostatočný pokrok na ceste
k strednodobému cieľu, hoci daný čas zrejme nebude
stačiť na dosiahnutie tohto cieľa v tom istom roku, ako sa
uvádza v programe. V programe sa predpokladá, že pomer štátneho dlhu
dosiahne vrchol v roku 2015, keď dosiahne úroveň 101,7 %
HDP, a potom začne klesať. Rozpočtová stratégia
načrtnutá v programe je preto v súlade s požiadavkami Paktu
stability a rastu. Makroekonomický scenár, na ktorom sú založené
rozpočtové prognózy programu a ktorý nebol vytvorený ani schválený
nezávislým orgánom, je na rok 2014 v podstate realistický
a v roku 2015 bude podliehať rizikám zhoršenia situácie
v porovnaní s prognózou Komisie z jari 2014. Miera rastu HDP sa
v programe na roky 2016 – 2017 v kontexte súčasných odhadov
potenciálneho rastu hospodárstva a zvyšných pokrízových potrieb
hospodárskych úprav javí do istej miery optimistická. Postup úprav deficitu
a dlhu preto takisto podlieha rizikám zhoršenia situácie. Okrem toho,
konkrétne opatrenia na podporu cieľov týkajúcich sa celkového deficitu od
roku 2015 nie sú dosiaľ dostatočne špecifikované, predovšetkým
pokiaľ ide o zmeny daňových právnych predpisov v rámci
plánovanej daňovej reformy. Ďalšie riziká sa vzťahujú na
podmienené záväzky a výnosy z plánovaných úspor na miestnej
a regionálnej úrovni. Z prognózy Komisie vyplýva, že fiškálne úsilie
v rokoch 2013 – 2014 nedosahuje stanovené ciele o 1,1 percentuálneho
bodu v zmysle (opravenej) zmeny štrukturálneho salda (aj keď toto
číslo je zvýšené z dôvodu nedávnych zmien v metodike na odhad
potenciálneho výstupu) a o 0,4 percentuálneho bodu v porovnaní
s hodnotou opatrení, ktoré sa považovali za nutné v čase
odporúčania v rámci postupu pri nadmernom deficite. Rada na základe
svojho posúdenia programu a na základe prognózy Komisie podľa
nariadenia Rady (ES) č. 1466/97 dospela k názoru, že opatrenia,
na ktorých sa zakladá rozpočtová stratégia, sa musia ďalej
spresniť a že na plný súlad s odporúčaním Rady v rámci
postupu pri nadmernom deficite je potrebné dodatočné úsilie.
(10)
Pokiaľ ide o fiškálne a štrukturálne
aspekty, došlo k pokroku v podávaní správ o plnení rozpočtu
a v uplatňovaní nápravných opatrení v prípade správnych
orgánov, ktoré si neplnia svoje záväzky. Je tu však priestor na uplatnenie
dodatočných mechanizmov vymáhania, ktoré sú stanovené v organickom
zákone Španielska o rozpočtovej stabilite, a to
v súvislosti s regiónmi, ktoré si neplnia svoje záväzky. Prijali sa
nové opatrenia na uplatnenie priemerného obdobia 30 dní pre platby obchodným
dodávateľom na všetkých úrovniach správy. V novembri 2013 bola
zákonom zriadená nezávislá fiškálna inštitúcia a vo februári 2014 bol
menovaný jej predseda. Táto inštitúcia však nebola v danom čase
funkčná, takže sa nemohla posúdiť v programe stability na rok
2014. Národný program reforiem na rok 2014 takisto uznáva potrebu neustále
zlepšovať nákladovú účinnosť v oblasti zdravotnej
starostlivosti a výdavkov na farmaceutické produkty, napr. centralizovaným
nakupovaním farmaceutických produktov, preskúmaním balíka služieb, rozvíjaním
digitálnych klinických záznamov alebo posilnením riadenia zdravotníckych
zariadení. Keďže plánovaná fiškálna konsolidácia má vychádzať
predovšetkým z úspory výdavkov, systematické preskúmanie výdavkov na
všetkých úrovniach správy by pomohlo identifikovať oblasti, v ktorých
by sa mohli dosiahnuť úspory spôsobom
podporujúcim rast a s prihliadaním na potreby najzraniteľnejších
skupín.
(11)
Španielsko prijalo v roku 2013 nové opatrenia
na riešenie zvýhodňovania dlhu v rámci zdanenia právnických osôb.
Počas roka 2013 Španielsko pokročilo aj v zlepšovaní
dodržiavania daňových predpisov, a to prostredníctvom zintenzívnenia
boja proti daňovým podvodom a nelegálnej práci. V tejto oblasti
však naďalej pretrvávajú značné problémy. V rokoch 2013
a 2014 Španielsko zaviedlo aj zníženie príspevkov na sociálne
zabezpečenie v prípade prijatia mladých ľudí a nových
pracovníkov do zamestnania. Po tom, ako výbor expertov poverený vládou
predložil komplexnú správu o daňovej reforme, majú orgány v pláne
predložiť v druhom kvartáli roku 2014 konkrétne legislatívne návrhy.
Podľa programu národných reforiem na rok 2014 sa tieto návrhy zamerajú na
modernizáciu daňového systému, znížia faktory odrádzajúce od
zamestnávania, zvýšia výber daní, podporia hospodársky rozvoj, zabezpečia
jednotu trhu a fiškálnu neutralitu a zvýšia konkurencieschopnosť
španielskeho hospodárstva a zároveň prispejú k fiškálnej
konsolidácii. Koncepcia a vykonávanie tejto reformy budú dôležité z hľadiska
hospodárskych vyhliadok do budúcnosti a verejných financií.
(12)
Finančná stabilita bola podporená
rekapitalizáciou a reštrukturalizáciou bankového sektora
a prostredníctvom vykonávania programu ESM pre rekapitalizáciu
finančných inštitúcií z júla 2012, ktorá bola dokončená
22. januára 2014. Napriek tomu sa finančný sektor v Španielsku
naďalej potýka so značnými výzvami, ktoré treba pozorne
monitorovať a riadiť. Zlepšenie podmienok financovania bánk sa
navyše pri financovaní malých a stredných podnikov prejavuje len postupne.
Vzhľadom na budúcnosť je dôležité zabezpečiť, aby úvery
naďalej smerovali do životaschopných sektorov hospodárstva, so
zreteľom na pokračujúce znižovanie zadlženosti súkromného sektora.
Orgány prijali niekoľko opatrení na zlepšenie prístupu podnikov
k bankovému a nebankovému financovaniu a uľahčenie
reštrukturalizácie dlhu právnických osôb. Napriek tomu sú potrebné ďalšie
politické opatrenia.
(13)
Trh práce vykazuje niektoré náznaky stabilizácie
a mierna obnova sa očakáva v roku 2014 vďaka rastúcej
zamestnanosti a klesajúcej miere nezamestnanosti. Miera nezamestnanosti
s ročným priemerom na úrovni 26,1 % v roku 2013 je však aj
naďalej veľmi vysoká. Mimoriadne znepokojujúca je miera
nezamestnanosti mladých ľudí, ktorá dosahuje úroveň 54,3 %, ako
aj vrcholná úroveň dlhodobej nezamestnanosti, ktorá v roku 2013
predstavovala 49,7 % celkovej nezamestnanosti. Na dlhodobej
nezamestnanosti sa vysokou mierou podieľajú starší a nízko
kvalifikovaní pracovníci. Z dostupných hodnotení reformy trhu práce
z roku 2012 vyplýva, že reforma spolu so záväzkami sociálnych partnerov
týkajúcimi sa zmiernenia mzdových požiadaviek v rokoch 2012 – 2014 pomohla
podnikom získať väčšiu vnútornú pružnosť a obmedziť
rušenie pracovných miest, pričom sa uprednostnili kolektívne zmluvy na
úrovni podniku a zväčšili sa možnosti podnikov neuzavrieť takúto
zmluvu. Vďaka reforme sa takisto znížili náklady na náhrady za
nespravodlivé prepustenie zo zamestnania. Reforma viedla k zníženiu
počtu prepustení napadnutých v súdnom konaní, a zaviedla novú
zmluvu na podporu stabilného prijímania do zamestnania zo strany malých
a stredných podnikov. V roku 2013 a začiatkom roka
2014 sa zaviedli ďalšie opatrenia s cieľom
uľahčiť stabilný čiastočný úväzok a dočasne
znížiť príspevky na sociálne zabezpečenie v rámci nových zmlúv
na dobu neurčitú. Avšak segmentácia zostáva pre španielsky trh práce
významnou výzvou, počet druhov zmlúv je naďalej vysoký a rozdiel
v oblasti nákladov na odstupné v prípade zmlúv na dobu určitú
a v prípade zmlúv na dobu neurčitú zostáva aj po reforme
naďalej jedným z najvyšších v EÚ. Pokrok nastal v reforme
aktívnych politík trhu práce vrátane schválenia ročného plánu
zamestnanosti (PAPE). Zdá sa však, že realizácia opatrení na modernizáciu
a posilnenie verejných služieb zamestnanosti zaostáva, a preto hrozí
spomalenie úspešného vykonávania nového rámca. Úplné sprevádzkovanie jednotného
pracovného portálu sa oneskoruje. K pokroku došlo v oblasti
posilnenia spolupráce so súkromnými agentúrami sprostredkujúcimi prácu, avšak
v tejto oblasti je potrebné vyvinúť ďalšie úsilie.
(14)
Nedostatočná relevantnosť vzdelávania
a odbornej prípravy vo vzťahu k trhu práce, ako aj vysoký podiel
nezamestnaných ľudí bez formálnej kvalifikácie (35,2 %) prispievajú
k vysokej miere nezamestnanosti mladých aj dlhodobo nezamestnaných
ľudí. Miera mladých ľudí, ktorí nie sú zamestnaní, neštudujú, ani sa
nezúčastňujú na odbornej príprave je naďalej vyššia ako priemer
EÚ a výrazne sa zvyšuje. Podiel žiakov a študentov, ktorí
predčasne ukončujú školskú dochádzku alebo odbornú prípravu, síce
klesá, ale aj naďalej je vysoký (23,5 %). Miera vysokoškolského
vzdelania sa zachováva na tej istej úrovni, avšak systémy odborného vzdelávania
a odbornej a učňovskej prípravy sú aj naďalej len málo
využívané a znalosti absolventov vyššieho stredoškolského odborného
vzdelávania a odbornej prípravy zaostávajú za priemerom EÚ. Španielsko
vypracúva opatrenia na podporu zamestnanosti mladých ľudí.
V súčasnosti sa vykonáva národná stratégia na roky 2013 – 2016
s názvom Zamestnanosť a podnikanie mladých, predložená v marci
2013, hoci niektoré opatrenia je ešte len potrebné prijať. Španielsko,
vychádzajúc z tejto stratégie, podniklo kroky zamerané na boj proti
nezamestnanosti mladých ľudí v súlade s cieľmi záruky pre
mladých ľudí. Určitý pokrok sa zaznamenal v opatreniach
zameraných na boj proti predčasnému ukončovaniu školskej dochádzky
a presadzovanie duálneho odborného vzdelávania a odbornej prípravy,
ich plné vykonávanie a efektívne využívanie finančných prostriedkov
však majú naďalej zásadný význam. V prípade duálneho odborného
vzdelávania je potrebná pokračujúca koordinácia medzi všetkými
zúčastnenými stranami vrátane subjektov prijímajúcich rozhodnutia
a poskytovateľov odbornej prípravy na všetkých úrovniach správy
a zamestnávateľov, s cieľom zefektívniť systém, zabezpečiť
lepšiu zhodu medzi požiadavkami odbornej prípravy a dopytu po práci
a zaručiť kompatibilitu modelov duálneho odborného vzdelávania
a odbornej prípravy vo všetkých regiónoch.
(15)
Predovšetkým v dôsledku situácie na trhu
práce, ale aj pre obmedzenú účinnosť sociálnej ochrany pri znižovaní
chudoby, je Španielsko pod priemerom v EÚ, pokiaľ ide o hlavné
ukazovatele merania chudoby a sociálneho vylúčenia, pričom deti
a mladí ľudia sú týmto javom vystavovaní najčastejšie.
Španielsko sa v dôsledku krízy stalo svedkom jedného
z najväčších poklesov disponibilného príjmu domácností a jednej
z najvyšších úrovní nerovnosti príjmov v EÚ. Hlavné výzvy
v tomto kontexte predstavuje zjednodušenie postupov pre žiadateľov
o sociálnu pomoc a zlepšenie správy a medziinštitucionálnej
koordinácie na národnej, regionálnej a miestnej úrovni. Národný akčný
plán sociálneho začlenenia na roky 2013 – 2016 stanovuje vhodný politický
rámec pre prispôsobenie aktívnych politík trhu práce ľuďom vzdialeným
od trhu práce, riešenie chudoby detí a zvýšenie efektívnosti služieb na
podporu rodín. Sociálna pomoc a dávky majú v rámci rôznych rizikových
skupín len obmedzené prerozdeľovacie účinky, čo môže
naznačovať zlé zacielenie. Obmedzená koordinácia medzi službami
zamestnanosti a sociálnymi službami (vrátane tých na regionálnej
a miestnej úrovni) a administratívne zaťaženie pri prístupe
k systémom minimálneho príjmu bráni hladkému prechodu medzi sociálnou
pomocou a opätovným začlenením na trh práce.
(16)
Španielsko pokročilo v oblasti
štrukturálnych reforiem podporujúcich rast a konkurencieschopnosť,
čo je vo všeobecnosti v súlade s plánmi národného programu
reforiem na rok 2013. Zákon o zaručení jednoty trhu bol prijatý
v decembri 2013 a v súčasnosti prebieha jeho komplexné
vykonávanie. Zákon o podnikaní prijatý na jeseň 2013 priniesol
zlepšenia rámca pre platobnú neschopnosť právnických osôb
a pružnejšie formy spoločností, ako aj pre racionalizáciu podporných
schém pre internacionalizáciu firiem. Využívanie expresných licencií sa
rozšírilo, čím sa zjednodušilo zriaďovanie maloobchodných predajní
malého rozsahu a prijali sa ďalšie opatrenia na uľahčenie
poskytovania podnikateľských licencií. Avšak sekundárne právne predpisy,
ktoré majú umožniť zriadenie spoločností s ručením
obmedzeným prostredníctvom jednotného kontaktného miesta v kratšej lehote,
a ktoré boli stanovené v zákone o podnikaní zo septembra 2013,
stále chýbajú. Okrem toho existujú dôvody na nepretržité preskúmavanie
regulačných prekážok rastu podnikov, vrátane zdaňovania, keďže
pokiaľ ide o veľkosť podnikov, Španielsko v porovnaní
s inými krajinami eurozóny zaostáva. Dlho očakávaná reforma odborných
služieb dlho mešká a je potrebné ju urýchliť. Na odstránenie
obmedzení zriaďovania veľkoplošných maloobchodných priestorov sa
neprijali žiadne opatrenia. Španielsky systém výskumu a inovácií musí
zvýšiť kvalitu svojich vedeckých výstupov, posilniť verejno-súkromnú
spoluprácu a uľahčiť premenu výskumu a inovácií na
obchodné produkty. Španielska vláda prijala v roku 2013 národnú stratégiu
pre vedu, techniku a inovácie, ktorá stále čaká na podporu verejných
finančných prostriedkov. Okrem toho ešte stále nedošlo k vytvoreniu
novej štátnej agentúry pre výskum, ktorej úlohou má byť efektívne riadenie
investícií do výskumu a vývoja.
(17)
Významné kroky sa podnikli s cieľom
riešiť deficit sadzby vyplývajúci z tarifných cien elektrickej
energie, predovšetkým prostredníctvom zníženia nákladov systému, hoci presný
vplyv reformy – najmä na obnoviteľné zdroje energie – ešte nie je
v plnej miere zrejmý. Vláda skúma spôsoby ako minimalizovať negatívne
účinky presahovania na verejné financie vyplývajúce z nesolventných
spoplatnených diaľnic. Orgány zriadili databázu obsahujúcu ekonomické,
environmentálne, dopravné a iné ukazovatele podporujúce analýzu pred
investovaním do infraštruktúry, no nezriadili ešte nezávislé stredisko pre
monitorovanie, ktorého cieľom by bolo pomôcť posudzovať budúce
zásadné projekty v oblasti infraštruktúry. Účinná hospodárska
súťaž v rámci služieb nákladnej a osobnej železničnej
dopravy ešte nebola realizovaná kvôli technickým a právnym prekážkam,
ktoré brzdia efektívne využitie rozsiahlych infraštruktúr.
(18)
Reforma verejnej správy napreduje. Návrh reformy
miestnej verejnej správy sa prijal v decembri 2013 a jej vykonávanie
zo strany výboru odborníkov na reformu verejnej správy prebieha a bude
pokračovať v rokoch 2014 – 2015. Reforma súdnictva sa nachádza
v rôznych štádiách dokončenia a/alebo vykonávania a je potrebné
ju dokončiť. Medzi nedávne snahy v oblasti boja proti korupcii
patrí zákon o transparentnosti, verejnom prístupe k informáciám a dobrej
správe prijatý v decembri 2013, ako aj dva návrhy zákona
o dohľade nad financovaním strán a zodpovednosti úradníkov na
vysokých postoch. Vykonáva sa národný plán na roky 2012 – 2014 proti nelegálnej
práci a podvodom v oblasti sociálneho zabezpečenia. Španielsko takisto
rozšírilo svoju sieť medzinárodných dohôd s cieľom
vymieňať si informácie relevantné pre daňové výmery
a spustilo projekt so súkromnými firmami na účely preskúmania
potenciálneho zlepšenia v riadení systému dávok sociálneho zabezpečenia.
(19)
V rámci európskeho semestra Komisia vykonala
komplexnú analýzu hospodárskej politiky Španielska. Posúdila program stability
a národný program reforiem. Zohľadnila nielen ich význam pre
udržateľnú fiškálnu a sociálno-ekonomickú politiku v Španielsku,
ale aj ich súlad s pravidlami a usmerneniami EÚ vzhľadom na
potrebu posilniť celkovú správu hospodárskych záležitostí Európskej únie
zabezpečením vstupov na úrovni EÚ do budúceho vnútroštátneho rozhodovania.
Jej odporúčania v rámci európskeho semestra sú premietnuté do odporúčaní
1 až 8.
(20)
Rada na základe tohto posúdenia preskúmala program
stability Španielska a jej stanovisko[10]
je premietnuté najmä do odporúčania 1.
(21)
Rada na základe hĺbkového preskúmania
vykonaného Komisiou a na základe tohto posúdenia preskúmala národný
program reforiem a program stability. Jej odporúčania podľa
článku 6 nariadenia (EÚ) č. 1176/2011 sú premietnuté najmä do
odporúčaní 1, 2, 3, 4, 6, 7 a 8.
(22)
Komisia v kontexte európskeho semestra
vykonala aj analýzu hospodárskej politiky eurozóny ako celku. Na základe tejto
analýzy vydala Rada jednotlivé odporúčania adresované členským
štátom, ktorých menou je euro. Španielsko by malo takisto zaistiť úplné
a včasné vykonanie týchto odporúčaní,
TÝMTO ODPORÚČA, aby Španielsko
prijalo v období rokov 2014 – 2015 opatrenia s cieľom:
1.           Posilniť
rozpočtovú stratégiu od roku 2014, a to predovšetkým prostredníctvom
úplného spresnenia základných opatrení na rok 2015 a ďalšie roky, aby
sa do roku 2016 udržateľným spôsobom zabezpečila náprava nadmerného
deficitu prostredníctvom vynaloženia úsilia na dosiahnutie štrukturálnej úpravy
uvedenej v odporúčaní Rady v rámci postupu pri nadmernom
deficite. Trvalá náprava fiškálnych nerovnováh si vyžaduje dôveryhodné
zavádzanie ambicióznych štrukturálnych reforiem s cieľom zvýšiť
kapacitu úpravy a podporiť rast a zamestnanosť.
V nadväznosti na nápravu nadmerného deficitu presadzovať štrukturálnu
úpravu smerom k strednodobému cieľu na úrovni minimálne 0,5 %
každoročne a viac v prípade dobrých hospodárskych podmienok,
alebo v prípade potreby zaručiť dodržanie pravidla pre dlh, aby
vysoký pomer verejného dlhu nadobudol udržateľnú zostupnú tendenciu.
Zabezpečiť, aby nový nezávislý fiškálny orgán začal čo
najskôr plne fungovať a zabezpečiť v plnom rozsahu
vykonávanie preventívnych, korektívnych opatrení a opatrení na presadzovanie
ustanovených v organickom zákone o rozpočtovej stabilite na
všetkých úrovniach správy, vrátane odstránenia nedoplatkov z obchodného
styku vo verejnom sektore. Do februára 2015 vykonať systematické
preskúmanie výdavkov na všetkých úrovniach správy s cieľom
podporiť efektívnosť a kvalitu verejných výdavkov do budúcnosti.
Pokračovať vo zvyšovaní nákladovej účinnosti sektora zdravotnej
starostlivosti, predovšetkým prostredníctvom ďalšej racionalizácie
výdavkov na farmaceutické produkty, a to aj v nemocniciach,
a prostredníctvom posilnenia koordinácie v rámci všetkých druhov
starostlivosti, a zároveň zachovávať prístupnosť pre
zraniteľné skupiny. Do konca roka 2014 realizovať komplexnú
daňovú reformu na účely zjednodušenia daňového systému
a zabezpečenia rastu a tvorby pracovných miest, ako aj uchovania
životného prostredia a stability príjmov. Na tieto účely:
presunúť príjmy k menej rušivým daniam, napr. spotrebnej dani,
environmentálnej dani (napr. z pohonných látok) a k pravidelným
daniam z majetku; odstrániť neefektívne daňové výdavky spojené
s príjmami právnických a fyzických osôb; zvážiť zníženie
príspevkov zamestnávateľov do systému sociálneho zabezpečenia,
predovšetkým v prípade nízkych miezd; pokračovať v riešení
zvýhodňovania dlhu v rámci zdanenia právnických osôb; prijať
opatrenia, aby sa zaručilo, že zdaňovanie nebude prekážať
hladkému fungovaniu vnútorného trhu Španielska. Zintenzívniť boj proti
daňovým únikom.
2.           Dokončiť reformu
v sektore sporiteľní, pokiaľ ide o prijatie sekundárnych
právnych predpisov, a dokončiť reštrukturalizáciu štátom
vlastnených sporiteľní s cieľom urýchliť ich plnú obnovu
a zabezpečiť ich návrat do súkromného vlastníctva. Podporiť
úsilie bánk o udržanie významných podielov kapitálu, monitorovať
aktivity spoločnosti Sareb s cieľom zabezpečiť
včasné odpredanie aktív a zároveň minimalizovať náklady
daňových poplatníkov. Dokončiť realizáciu existujúcich opatrení
na rozšírenie prístupu malých a stredných podnikov k finančným
prostriedkom, predovšetkým prostredníctvom dokončenia existujúcich
opatrení na zlepšenie nebankového finančného sprostredkovania.
Odstrániť zostávajúce nedostatky v oblasti platobnej neschopnosti
právnických osôb predovšetkým prostredníctvom zvyšovania odbornosti správcov
konkurznej podstaty, ako aj schopnosti súdneho systému riešiť prípady
platobnej neschopnosti, a vypracovať trvalý rámec platobnej
neschopnosti fyzických osôb.
3.           Presadzovať nové
opatrenia na zníženie segmentácie trhu práce, aby sa zabezpečili
udržateľné a kvalitné pracovné miesta, a to aj prostredníctvom
zníženia počtu druhov zmlúv a zabezpečenia vyrovnaného prístupu
k právam na odstupné. Pokračovať v pravidelnom monitorovaní
reforiem trhu práce. Presadzovať vývoj reálnych miezd, ktorý je v súlade
s cieľom vytvárať pracovné miesta. Posilniť požiadavku
hľadania práce v súvislosti s dávkami v nezamestnanosti.
Zvýšiť účinnosť a cielenosť aktívnych politík trhu
práce vrátane dotácií na prijímanie nových pracovníkov do zamestnania,
predovšetkým takých, ktorí čelia výraznejším ťažkostiam pri
hľadaní zamestnania. Posilniť koordináciu medzi trhom práce
a politikami v oblasti vzdelávania a odbornej prípravy.
Urýchliť modernizáciu verejných služieb zamestnanosti s cieľom
zabezpečiť účinné osobné poradenstvo, primeranú odbornú prípravu
a sprostredkovanie zamestnania, ktoré zodpovedá profilu uchádzača,
s osobitným zameraním na dlhodobo nezamestnaných ľudí.
Zabezpečiť účinné uplatňovanie verejno-súkromnej spolupráce
v oblasti služieb zamestnanosti pred koncom roka 2014
a monitorovať kvalitu poskytovaných služieb. Zabezpečiť
účinné fungovanie jednotného portálu práce a skombinovať ho
s ďalšími opatreniami na podporu pracovnej mobility.
4.           Vykonávať stratégiu
zameranú na zamestnanosť a podnikanie mladých ľudí na roky 2013
– 2016 a zhodnotiť jej účinnosť. V súlade
s cieľmi záruky pre mladých ľudí poskytovať kvalitnú ponuku
pracovných príležitostí, učňovskej a odbornej prípravy pre
mladých ľudí a zlepšiť dosah na nezaregistrovaných
nezamestnaných mladých ľudí. Účinne uplatňovať nové systémy
vzdelávania na zvýšenie kvality základného a stredoškolského vzdelania.
Zlepšiť usmerňovanie a podporu pre skupiny, ktoré sú vystavené
riziku predčasného ukončenia školskej dochádzky. Zvýšiť význam
odborného vzdelávania, odbornej prípravy a vyššieho vzdelávania pre trh
práce, najmä prostredníctvom rozšírenia spolupráce so zamestnávateľmi
a podpory odbornej prípravy školiteľov a tútorov.
5.           Uplatňovať národný
akčný plán sociálneho začlenenia na roky 2013 – 2016
a posúdiť jeho účinnosť zhodnotením celej škály jeho
cieľov. Posilniť administratívne kapacity a koordináciu medzi
službami zamestnanosti a sociálnymi službami s cieľom
poskytnúť integrované riešenia na podporu rizikových skupín
a zefektívniť postupy na podporu prechodu medzi systémami minimálnej
mzdy a trhom práce. Zlepšiť zameranie na systémy pomoci rodinám
a kvalitu služieb a uprednostňovať domácnosti s nízkym
príjmom s deťmi, a to s cieľom zabezpečiť
progresivitu a účinnosť sociálnych transferov.
6.           Zabezpečiť
ambiciózne a rýchle vykonávanie zákona č. 20/1013 o jednote
trhu na všetkých úrovniach správy. Do konca roka 2014 prijať ambicióznu
reformu odborných služieb a profesných združení a vymedziť
pritom povolania, ktoré si vyžadujú registráciu v odbornej organizácii,
preskúmať pravidlá týkajúce sa transparentnosti a zodpovednosti
profesijných orgánov a sprístupniť tak neoprávnene vyhradené
činnosti a chrániť jednotu trhu pri prístupe k odborným
službám v Španielsku a pri ich vykonávaní. Ďalej skrátiť
čas, znížiť náklady a počet postupov požadovaných na
zriadenie fungujúcich podnikov. Odstraňovať neoprávnené obmedzenia
zriaďovania veľkoplošných maloobchodných priestorov, predovšetkým
prostredníctvom revízie existujúcich nariadení o regionálnom plánovaní.
Identifikovať zdroje financovania pre novú národnú stratégiu pre vedu,
techniku a inovácie a sfunkčniť novú štátnu agentúru pre
výskum.
7.           V nadväznosti na reformu
z roku 2013 zabezpečiť účinné odstránenie deficitu
elektrizačnej sústavy od roku 2014, v prípade potreby aj
prostredníctvom prijatia ďalších štrukturálnych opatrení. Riešiť
problém insolventných spoplatnených diaľnic s cieľom
minimalizovať výdavky štátu. Do konca roka 2014 zriadiť nezávislé
stredisko pre monitorovanie s cieľom prispieť
k posudzovaniu budúcich zásadných projektov v oblasti infraštruktúry.
Prijať opatrenia na zaistenie účinnej hospodárskej súťaže
v rámci služieb nákladnej a osobnej železničnej dopravy.
8.           Na
všetkých úrovniach správy vykonať odporúčania výboru pre reformu
verejnej správy. Posilniť kontrolné mechanizmy a zväčšiť
transparentnosť administratívnych rozhodnutí najmä na regionálnej
a miestnej úrovni. Vykonať a pozorne monitorovať existujúce
opatrenia na boj proti tieňovému hospodárstvu a nelegálnej práci.
Prijať zostávajúce reformy týkajúce sa štruktúry súdnictva a mapy
súdnictva a zabezpečiť vykonávanie prijatých reforiem.
V Bruseli
                                                                       Za
Radu
                                                                       predseda
[1]               Ú. v. ES L 209, 2.8.1997, s. 1.
[2]               Ú. v. EÚ L 306, 23.11.2011, s. 25.
[3]               COM(2014) 410 final.
[4]               P7_TA(2014)0128 a P7_TA(2014)0129.
[5]               Ú. v. EÚ L 140, 27.5.2013, s. 11.
[6]               C(2013) 8003 final.
[7]               COM(2013) 800 final.
[8]               COM(2013) 790 final.
[9]               SWD(2014) 80 final.
[10]             Podľa článku 5 ods. 2 nariadenia Rady (ES)
č. 1466/97.


title: Odporúčanie Rady z 11. júla 2017, ktoré sa týka národného programu reforiem Španielska na rok 2017 a ktorým sa predkladá stanovisko Rady k programu stability Španielska na rok 2017

text:
               9.8.2017

               SK

               Úradný vestník Európskej únie

               C 261/31

         ODPORÚČANIE RADY
   z 11. júla 2017,
   ktoré sa týka národného programu reforiem Španielska na rok 2017 a ktorým sa predkladá stanovisko Rady k programu stability Španielska na rok 2017
   (2017/C 261/08)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,
   so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 5 ods. 2,
   so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (2), a najmä na jeho článok 6 ods. 1,
   so zreteľom na odporúčanie Európskej komisie,
   so zreteľom na uznesenia Európskeho parlamentu,
   so zreteľom na závery Európskej rady,
   so zreteľom na stanovisko Výboru pre zamestnanosť,
   so zreteľom na stanovisko Hospodárskeho a finančného výboru,
   so zreteľom na stanovisko Výboru pre sociálnu ochranu,
   so zreteľom na stanovisko Výboru pre hospodársku politiku,
   keďže:

               (1)

               Komisia začala európsky semester pre koordináciu hospodárskych politík na rok 2017 prijatím ročného prieskumu rastu 16. novembra 2016. Priority ročného prieskumu rastu schválila Európska rada v dňoch 9. až 10. marca 2017. Komisia 16. novembra 2016 prijala na základe nariadenia (EÚ) č. 1176/2011 správu o mechanizme varovania, v ktorej Španielsko určila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 9. až 10. marca 2017. Rada prijala 21. marca 2017 odporúčanie o hospodárskej politike eurozóny („odporúčanie pre eurozónu“) (3).

               (2)

               Španielsko by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania pre eurozónu, ako sa zohľadňuje v odporúčaniach 1 až 3.

               (3)

               Správa o Španielsku na rok 2017 bola uverejnená 22. februára 2017. Posúdil sa v nej pokrok, ktorý Španielsko dosiahlo pri plnení odporúčaní pre jednotlivé krajiny prijatých Radou 12. júla 2016, následné opatrenia v nadväznosti na odporúčania pre jednotlivé krajiny prijaté v predchádzajúcich rokoch a pokrok Španielska pri dosahovaní jeho národných cieľov stratégie Európa 2020. Súčasťou správy bolo aj hĺbkové preskúmanie podľa článku 5 nariadenia (EÚ) č. 1176/2011, ktorého výsledky boli takisto uverejnené 22. februára 2017. Komisia na základe svojej analýzy dospela k záveru, že v Španielsku existujú makroekonomické nerovnováhy, ktoré majú cezhraničný význam. Prebytok bežného účtu sa síce premieta do znižovania čistých zahraničných záväzkov Španielska, ich objem však i napriek tomu ostáva veľký a vystavuje krajinu kolísavým náladám na trhu. Hoci dlh súkromného sektora sa výrazne znížil, a to najmä v prípade spoločností, dlh domácností sa i naďalej udržiava na vysokej úrovni. Hospodársky rast sa stal hlavným motorom znižovania dlhu ale riziká fiškálnej udržateľnosti ostávajú zo strednodobého hľadiska vysoké. Potreba konať je obzvlášť naliehavá v záujme zníženia rizika pôsobenia nepriaznivých účinkov nerovnováh na španielske hospodárstvo a, vzhľadom na jeho veľkosť a cezhraničný význam, aj na hospodársku a menovú úniu. Finančný sektor i naďalej vykazuje vysokú mieru stability, ku ktorej prispieva aj jeho prebiehajúca reštrukturalizácia, nízke náklady na financovanie a oživenie hospodárstva. Vytváranie pracovných miest zaznamenalo v posledných rokoch výraznú dynamiku a došlo k prudkému poklesu miery nezamestnanosti, ktorá však i napriek tomu ostáva veľmi vysoká. Pri intenzívnom vytváraní pracovných miest a zvyšovaní konkurencieschopnosti zohrávali v posledných rokoch významnú úlohu reformy trhu práce a zmierňovanie rastu miezd.

               (4)

               Španielsko predložilo 28. apríla 2017 svoj program stability na rok 2017 a 29. apríla 2017 svoj národný program reforiem na rok 2017. S cieľom zohľadniť prepojenia medzi nimi sa obidva tieto programy posudzovali súčasne.

               (5)

               Príslušné odporúčania pre jednotlivé krajiny sa zohľadnili pri programovaní európskych štrukturálnych a investičných fondov („EŠIF“) na roky 2014 až 2020. Ako je stanovené v článku 23 nariadenia Európskeho parlamentu a Rady (EÚ) č. 1303/2013 (4), platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať uvedené ustanovenie, v usmerneniach o uplatňovaní opatrení spájajúcich účinnosť EŠIF a riadnu správu hospodárskych záležitostí.

               (6)

               Na Španielsko sa v súčasnosti vzťahuje nápravná časť Paktu stability a rastu. Španielsko vo svojom programe stability na rok 2017 plánuje odstrániť nadmerný deficit do roku 2018 v súlade s rozhodnutím Rady z 8. augusta 2016, ktorým sa Španielsko upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu („rozhodnutie Rady z 8. augusta 2016“). Celkový deficit sa má podľa plánu ďalej znižovať, a to až na úroveň 0,5 % HDP v roku 2020. V prognóze výdavkov uvedenej v programe stability na rok 2017 je zohľadnené vysporiadanie podmienených záväzkov súvisiacich s diaľničnými projektmi a finančným sektorom, ktoré predstavujú takmer 0,4 % HDP v roku 2017 a 0,2 % HDP v roku 2018. Dosiahnutie strednodobého rozpočtového cieľa, ktorým je vyrovnaná rozpočtová pozícia v štrukturálnom vyjadrení, sa však v časovom rámci programu stability na rok 2017 neplánuje. Predpokladá sa, že prepočítané štrukturálne saldo (5) dosiahne v roku 2020 úroveň -1,9 % HDP. Podľa programu stability na rok 2017 sa očakáva, že pomer dlhu verejného sektora k HDP sa v roku 2017 zníži na úroveň 98,8 %, v roku 2018 na úroveň 97,6 % a v roku 2020 dosiahne úroveň 92,5 %. Makroekonomické prognózy sú v programe stability na rok 2017 až do roku 2018 realistické a následne mierne optimistické. Plánované dosahovanie cieľov sa vo všeobecnosti i naďalej opiera o pozitívny hospodársky výhľad, ktorý je však vystavený určitým rizikám. Ďalšie riziká, ktoré ohrozujú dosahovanie fiškálnych cieľov, súvisia s neistotou, pokiaľ ide o vplyv nedávnych daňových opatrení. Program stability na rok 2017 po zohľadnení predpokladaného vysporiadania podmienených záväzkov (ktoré nie je zohľadnené v prognóze Komisie z jari 2017) okrem toho počíta v rokoch 2017 a 2018 s výrazne väčším obmedzovaním výdavkov, než sa uvádza v prognóze Komisie. Opatrenia potrebné na podporu plánovaných cieľových deficitov na rok 2018 však neboli ešte konkretizované.

               (7)

               Rada 8. augusta 2016 vyzvala Španielsko, aby do roku 2018 odstránilo nadmerný deficit a konkrétne, aby znížilo deficit verejných financií v roku 2016 na úroveň 4,6 % HDP, v roku 2017 na úroveň 3,1 % HDP a napokon v roku 2018 na úroveň 2,2 % HDP. Zlepšenie salda verejných financií sa podľa aktualizovanej prognózy Komisie z jari 2016 očakávalo v súvislosti s prognózovaným zhoršením štrukturálneho salda o 0,4 % HDP v roku 2016 a jeho zlepšením o 0,5 % HDP v rokoch 2017 a 2018. Španielsko dosiahlo v roku 2016 celkový deficit na úrovni 4,5 % HDP, čo je pod cieľovou úrovňou stanovenou v rozhodnutí Rady z 8. augusta 2016. Na základe prognózy Komisie z jari 2017 sa podľa scenára nezmenených politík plánuje zníženie celkového deficitu v roku 2017 na úroveň 3,2 % HDP a v roku 2018 ďalej na úroveň 2,6 % HDP, čo je úroveň o 0,1 % HDP vyššia ako cieľ stanovený v programe stability na rok 2017, resp. o 0,4 % HDP viac než stanovila Rada. Na rozdiel od programu stability na rok 2017 táto prognóza nepredpokladá vysporiadanie uvedených podmienených záväzkov. Predpokladá sa, že kumulatívne fiškálne úsilie v rokoch 2016 a 2017 sa podarí zabezpečiť len s ťažkosťami, zatiaľ čo v roku 2018 sa za predpokladu nezmenených politík očakáva, že fiškálne úsilie nesplní požiadavky stanovené v rozhodnutí Rady z 8. augusta 2016. V auguste 2016 Rada okrem toho vyzvala Španielsko, aby prijalo opatrenia na zlepšenie fiškálneho rámca, avšak v programe stability na rok 2017 sa neuvádzajú žiadne plány na posilnenie vplyvu výdavkového pravidla stanoveného v zákone o stabilite na udržateľnosť verejných financií. Rada vo všeobecnosti zastáva názor, že sa budú musieť prijať ďalšie opatrenia, najmä v roku 2018, na dosiahnutie súladu s ustanoveniami Paktu stability a rastu, a predovšetkým s podmienkami uvedenými v rozhodnutí Rady z 8. augusta 2016.

               (8)

               Španielsku ešte stále chýba jasný a jednotný politický rámec pre verejné obstarávanie, ktorý by zabezpečil dodržiavanie právnych predpisov, vysokú úroveň hospodárskej súťaže a hospodársku efektívnosť, a to najmä prostredníctvom účinného mechanizmu kontrol ex ante a ex post, zvýšenej transparentnosti a posilnenej koordinácie v prípade verejných obstarávateľov a subjektov na všetkých úrovniach verejnej správy. S cieľom zlepšiť systém dohľadu nad verejným obstarávaním predložila vláda v roku 2017 návrhy určitých opatrení, ktoré momentálne čakajú v parlamente na schválenie.

               (9)

               Španielsko dosiahlo pokrok v boji proti korupcii, najmä pokiaľ ide o transparentnosť rozhodovania správnych orgánov a konkrétne o uzákonenie právnych aktov o transparentnom financovaní politických strán, majetkovom priznaní a konflikte záujmov. Kľúčové bude teraz zamerať sa na vykonávanie týchto opatrení. Napriek tomu, že vyšetrovanie korupcie zaznamenalo prudký vzostup a zahŕňalo aj prípady na miestnej a regionálnej úrovni, na týchto úrovniach verejnej správy neboli vypracované žiadne špecifické preventívne stratégie na znižovanie miery rizika korupcie a neexistuje ani žiadna spoločná preventívna stratégia naprieč jednotlivými úrovňami. Pokiaľ ide o ďalšie nedostatky, akými sú medzery v legislatíve na ochranu oznamovateľov protispoločenskej činnosti, miera nezávislosti nedávno vytvoreného Úradu pre konflikt záujmov a chýbajúca regulácie lobingu, zatiaľ sa na ich odstránenie neprijali žiadne konkrétne opatrenia. Ďalším problémom sú zdĺhavé súdne konania v prípadoch korupcie. Trestné právo procesné bolo zmenené v roku 2015 s cieľom obmedziť čas vyčlenený na vyšetrovanie a znížiť prieťahy v trestnom konaní. To by však mohlo zvýšiť riziko, že procesné lehoty nie sú dostatočné na riešenie zložitých prípadov korupcie, ak sa ustanovenia, ktoré umožňujú predĺženie lehoty, ukážu ako reštriktívne.

               (10)

               Španielsko má napriek štandardnej sadzbe DPH, ktorá zodpovedá priemeru Únie, ako aj nízkemu a klesajúcej miere výpadku príjmov z DPH relatívne nízke príjmy z DPH. Dôvodom je predovšetkým skutočnosť, že v Španielsku sa pri rôznych tovaroch a službách vo výraznej miere uplatňujú znížené sadzby alebo oslobodenie od dane. V dôsledku toho zaznamenalo Španielsko v roku 2014 najväčšie medzery v politike v oblasti DPH v Únii (59 % v porovnaní s priemerom Únie na úrovni 44 %). Španielsko má zároveň aj jedny z najnižších príjmov z environmentálnych daní v Únii, a to i napriek určitým opatreniam prijatým v posledných rokoch, najmä v sektore energetiky. Zdaňovanie znečisťovania a využívania zdrojov môže viesť k zvýšeniu príjmov a k významným sociálnym a environmentálnym prínosom. Zároveň tu existuje rozdielnosť v normatívnych predpisoch, ktorá znamená nejednotný prístup k určitým environmentálnym daniam na regionálnej úrovni. Pokiaľ ide o výdavky, vláda poverila španielsku nezávislú fiškálnu inštitúciu (AIReF), aby vykonala preskúmanie výdavkov na všetkých úrovniach verejnej správy. Toto preskúmanie pomôže určiť oblasti, v ktorých možno výdavkové potreby naplniť efektívnejším využívaním zdrojov.

               (11)

               Vytváranie pracovných miest zaznamenalo v posledných rokoch výraznú dynamiku, k čomu prispeli aj reformy trhu práce a zmierňovanie rastu miezd. Došlo k prudkému poklesu miery nezamestnanosti, ktorá však i napriek tomu ostáva jedna z najvyšších v Únii, a to najmä medzi mladými a nízkokvalifikovanými ľuďmi, čo so sebou prináša riziko vylúčenia z trhu práce. Takmer polovica nezamestnaných je bez práce viac ako rok. Španielsko v súčasnosti prijíma opatrenia zamerané na podporu mladých ľudí, najmä prostredníctvom rozšírenia kritérií oprávnenosti na poskytnutie záruky pre mladých ľudí (6), a na zintenzívnenie individuálnej podpory dlhodobo nezamestnaných. Účinnosť týchto opatrení závisí aj od efektivity verejných služieb zamestnanosti na regionálnej úrovni. V tejto súvislosti existuje priestor na posilnenie ich súčinnosti so sociálnymi službami, a to v záujme lepšieho poskytovania rozšírených služieb uchádzačom o zamestnanie predovšetkým z radov dlhodobo nezamestnaných a poberateľov garantovaného minimálneho príjmu. Zároveň by sa mohla prehĺbiť spolupráca verejných služieb zamestnanosti so zamestnávateľmi, a to najmä prostredníctvom zvýšenia podielu voľných pracovných miest, ktoré sprostredkúvajú služby zamestnanosti.

               (12)

               Španielsko má jeden z najväčších podielov dočasného zamestnávania v Únii a mnoho dočasných zmlúv sa uzatvára na veľmi krátku dobu. Miera prechodu z dočasného na trvalé zamestnanie je v porovnaní s priemerom Únii veľmi nízka. Rozšírené využívanie dočasného zamestnávania je spojené s nižším rastom produktivity (aj v dôsledku menších príležitostí na odbornú prípravu na pracovisku), s horšími pracovnými podmienkami a vyšším rizikom chudoby. Zdá sa, že nedávne reformy trhu práce mali mierne pozitívny vplyv na zníženie segmentácie trhu práce medzi trvalé a dočasné zamestnávanie a prebiehajúce posilňovanie inšpekcie práce prináša pozitívne výsledky, pokiaľ ide o riešenie zneužívania dočasného zamestnávania. Od prijímania zamestnancov do trvalého pracovného pomeru môžu ešte stále odrádzať niektoré aspekty španielskeho trhu práce, ku ktorým patrí neistota v prípade právneho sporu po rozviazaní pracovného pomeru, ako aj pomerne vysoké odstupné, ktoré prináleží zamestnancom v trvalom pracovnom pomere. Okrem toho systém stimulov pre zamestnávanie zostáva i naďalej roztrieštený a ešte stále nie je efektívne zacielený na podporu zamestnávania na neurčitý čas. Hoci Španielsko nedávno zriadilo pracovnú skupinu pre kvalitu zamestnávania, ešte stále nevypracovalo komplexný plán na odstránenie segmentácie trhu práce na základe dohody medzi vládou a sociálnymi partnermi z roku 2014.

               (13)

               Rozdiely pretrvávajú aj pri podmienkach oprávnenosti na schému garantovaného minimálneho príjmu a pri prepojení princípu aktivácie a sociálnej ochrany v rámci jednotlivých regiónov a schém. Niektoré zraniteľné skupiny sú vylúčené zo schémy garantovaného minimálneho príjmu. Obmedzenú účinnosť tejto schémy možno sčasti vysvetliť značnými rozdielmi, pokiaľ ide o primeranosť a dostupnosť regionálnych schém minimálneho príjmu, ako aj fragmentáciou národného systému sociálneho zabezpečenia na viaceré schémy, ktoré sú zamerané na rôzne kategórie uchádzačov o zamestnanie a ktoré spravujú rôzne správne orgány. Táto fragmentácia spôsobuje diskontinuitu pri poskytovaní podpory osobám, ktoré ju potrebujú, a bráni pri uplatňovaní integrovaného prístupu. V reakcii na početné výzvy v tejto oblasti prebieha štúdia, ktorá by mala posúdiť účinnosť národných a regionálnych schém minimálneho príjmu. Pokiaľ ide o rodinné dávky, tie sú v Španielsku zle zacielené. Okrem toho po zohľadnení vplyvu daňových úľav je daňový systém a systém sociálneho zabezpečenia celkovo mierne regresívny. Využívanie zariadení starostlivosti o deti navyše výrazne rastie s príjmom rodiny, čo naznačuje obmedzenú dostupnosť pre rodičov s nízkym príjmom. Poskytovanie služieb dlhodobej starostlivosti sa síce zlepšuje, avšak v jednotlivých regiónoch existujú rozdiely, pričom tieto služby stále nezodpovedajú súčasným potrebám.

               (14)

               Slabé výsledky vzdelávania majú negatívny vplyv na dlhodobejší potenciál rastu produktivity v Španielsku. Napriek výraznému zlepšeniu, ku ktorému došlo v posledných rokoch, zostáva miera predčasného ukončenia školskej dochádzky jedna z najvyšších v Únii. V oblasti predčasného ukončenia školskej dochádzky a študijných výsledkov, najmä pokiaľ ide o základné zručnosti, existujú značné regionálne rozdiely. Vzdelávanie učiteľov a individuálna podpora žiakov patria medzi základné predpoklady úspešného školského vzdelávania v regiónoch s dobrými výsledkami. Španielsko má druhú najvyššiu mieru opakovania ročníka v Únii, čo zvyšuje riziko nedokončenia školskej dochádzky, znižuje očakávania, pokiaľ ide o nadobudnuté vedomosti a zručnosti, a nepriaznivo vplýva na výdavky na vzdelávanie. Zamestnateľnosť absolventov terciárneho vzdelávania ostáva pomerne nízka. Pokiaľ ide o spoluprácu s podnikateľskou sférou v oblasti vzdelávania a výskumu, neustále pretrvávajú prekážky v podobe zníženej mobility študentov a akademických pracovníkov, obmedzených možností stáží, ako aj nedostatočných stimulov a nepružnosti procesu riadenia vysokého školstva.

               (15)

               V záujme zvýšenia produktivity a konkurencieschopnosti by Španielsku prospela ďalšia podpora výskumu a inovácií. Inovačná výkonnosť však klesá a momentálne dosahuje nižšiu úroveň ako v roku 2007, pričom zaostávanie krajiny za priemerom Únie sa postupom času zväčšilo. Nízka inovačná výkonnosť súvisí s poklesom súkromných výdavkov na výskum a vývoj a poukazuje na nedostatky v rámci pre riadenie výskumu a inovácií. Štátna agentúra pre výskum zodpovedná za riadenie financovania výskumu a inovácií zo štátneho rozpočtu začala fungovať začiatkom roka 2017. Doteraz neexistuje žiadne systematické viacročné plánovanie rozpočtu podporných programov. Systematicky sa nevyhodnocuje ani účinnosť samotných podporných programov s cieľom zlepšiť ich tvorbu a vykonávanie. V dôsledku nedostatočných stimulov a nepružnosti procesu riadenia vysokého školstva zostáva spolupráca medzi verejným a súkromným sektorom naďalej nedostatočná a nízka je aj mobilita výskumných pracovníkov medzi verejným a súkromným sektorom. Koordinácia na jednotlivých úrovniach verejnej správy nie je optimálna, v dôsledku čoho nedochádza medzi celoštátnymi a regionálnymi politikami k úplnej synergii.

               (16)

               Španielske malé podniky majú spravidla menšiu produktivitu ako ich náprotivky v iných veľkých členských štátoch. Keďže malé podniky majú v Španielsku prevažujúce zastúpenie, táto skutočnosť má výrazný vplyv na produktivitu hospodárstva ako celku. Zmiernenie prekážok pri zakladaní podnikov, ich prevádzkovaní a raste by tak prinieslo zvýšenie investícií a produktivity. Španielska vláda prijala v posledných rokoch viacero opatrení, ktorých cieľom je uľahčiť zakladanie podnikov a ich rast. Konsolidácia a úplné vykonanie týchto reforiem je kľúčom k tomu, aby mohlo Španielsko v plnej miere využívať výhody, ktoré prinášajú. Zákon o jednote trhu prijatý v roku 2013 prispel k riešeniu problematiky dodatočných nákladov, ktoré podnikatelia museli vynakladať v dôsledku výrazných rozdielov a prekrývajúcich sa úprav v regulácii podnikania v jednotlivých regiónoch. Zvýšené využívanie mechanizmu na podávanie sťažností podnikmi, ktorý je v tomto zákone stanovený s cieľom požadovať nápravu pri prekážkach prístupu na trh, poukazuje na možnú potrebu ďalšieho zjednodušenia postupov na udeľovanie licencií. Zabezpečenie koordinácie medzi jednotlivými orgánmi verejnej správy, a to aj na úrovni sektorových konferencií, si vyžaduje ďalšie úsilie. Je to nevyhnutné, aby bolo možné v existujúcich a budúcich právnych predpisoch na všetkých úrovniach účinne riešiť zbytočné prekážky vstupu na trh, a to aj v prípade nových obchodných modelov v kolaboratívnom hospodárstve. V maloobchodnom sektore požiadavka dvojitých povolení na zriadenie maloobchodných prevádzok i naďalej zbytočne obmedzuje vstup na trh. Požiadavky na prístup na trh, ktoré sú stanovené v regionálnych právnych predpisoch týkajúcich sa sektora poskytovania dopravných automobilových služieb s vodičom a služieb krátkodobého prenájmu ubytovania, môžu zbytočne brániť vyváženému rozvoju kolaboratívneho hospodárstva. V záujme zabezpečenia účinného uplatňovania zákona o jednote trhu prijalo Španielsko v prvých mesiacoch roku 2017 rad opatrení, ku ktorým patria nedávno prijaté metodické usmernenia k jeho vykonávaniu a uverejnený katalóg osvedčených a nevhodných postupov pri jeho uplatňovaní.

               (17)

               Regulácia odborných služieb zostáva i naďalej pomerne reštriktívna. Ochranné práva („vyhradené činnosti“) sú selektívne udeľované určitým poskytovateľom služieb, zatiaľ čo iní poskytovatelia s podobnou relevantnou kvalifikáciou sú vylúčení. Pri veľkom počte profesií je členstvo v profesijnom združení povinné. V prípade stavebných inžinierov, architektov a turistických sprievodcov je úroveň reštrikcií v Španielsku vyššia, ako je vážený priemer Únie. A je nižšia ako priemer Únie v prípade patentových zástupcov a právnikov, hoci prístup k právnickej profesii je obmedzený prísnejšie ako v prípade akýchkoľvek iných profesií v Španielsku. Návrh zákona o odborných službách, ktorý okrem iného počíta s racionalizáciou členstva v profesijných združeniach, ešte stále nebol prijatý. Táto reforma zároveň prináša väčšiu transparentnosť a zodpovednosť profesijných orgánov, sprístupnenie neodôvodnene vyhradených činností a ochranu jednoty trhu, pokiaľ ide o prístup k odborným službám v Španielsku a o ich výkon.

               (18)

               Komisia vykonala v kontexte európskeho semestra na rok 2017 komplexnú analýzu hospodárskej politiky Španielska, ktorú uverejnila v správe o tejto krajine na rok 2017. Zároveň posúdila program stability na rok 2017, národný program reforiem na rok 2017 a následné opatrenia v nadväznosti na odporúčania adresované Španielsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Španielsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (19)

               Rada na základe tohto posúdenia preskúmala program stability na rok 2017 a jej stanovisko (7) je zohľadnené najmä v odporúčaní 1.

               (20)

               Rada na základe hĺbkového preskúmania vykonaného Komisiou a na základe tohto posúdenia preskúmala národný program reforiem na rok 2017 a program stability na rok 2017. Jej odporúčania vydané podľa článku 6 nariadenia (EÚ) č. 1176/2011 sú zohľadnené v odporúčaniach 1 až 3,

         TÝMTO ODPORÚČA, aby Španielsko v rokoch 2017 a 2018 prijalo opatrenia s týmto cieľom:

               1.

               Zabezpečiť dodržiavanie rozhodnutia Rady z 8. augusta 2016, vrátane opatrení na posilnenie fiškálneho rámca a rámca pre verejné obstarávanie. Vykonať komplexné preskúmanie výdavkov s cieľom určiť možné oblasti pre zvýšenie efektivity výdavkov.

               2.

               Zlepšiť súčinnosť medzi regionálnymi službami zamestnanosti, sociálnymi službami a zamestnávateľmi s cieľom lepšie reagovať na potreby uchádzačov o zamestnanie a zamestnávateľov. Prijať opatrenia na podporu zamestnávania na neurčitý čas. Odstrániť regionálne rozdiely a fragmentáciu v prípade schémy garantovaného minimálneho príjmu a zlepšiť podporu rodín, a to aj prostredníctvom prístupu ku kvalitnej starostlivosti o deti. Zvýšiť význam terciárneho vzdelávania pre potreby pracovného trhu. Odstrániť regionálne rozdiely vo výsledkoch vzdelávania, a to najmä posilnením odbornej prípravy učiteľov a podporou pre jednotlivých žiakov.

               3.

               Zabezpečiť primerané a trvalé investície do výskumu a inovácií a zlepšiť systém ich riadenia na jednotlivých úrovniach verejnej správy. Zabezpečiť dôsledné a včasné vykonávanie zákona o jednote trhu vo vzťahu k existujúcim a budúcim právnym predpisom.

      V Bruseli 11. júla 2017

            Za Radu

            predseda

         T. TÕNISTE

      (1)  Ú. v. ES L 209, 2.8.1997, s. 1.

      (2)  Ú. v. EÚ L 306, 23.11.2011, s. 25.

      (3)  Ú. v. EÚ C 92, 24.3.2017, s. 1.

      (4)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

      (5)  Saldo očistené od cyklických vplyvov bez jednorazových a dočasných opatrení, prepočítané útvarmi Komisie podľa spoločne dohodnutej metodiky.

      (6)  Odporúčanie Rady z 22. apríla 2013 o zavedení záruky pre mladých ľudí (Ú. v. EÚ C 120, 26.4.2013, s. 1).

      (7)  Podľa článku 5 ods. 2 nariadenia Rady (ES) č. 1466/97.


title: Odporúčanie Európskej centrálnej banky zo 14. decembra 2009 Rade Európskej únie o externom audítorovi Central Bank and Financial Services Authority of Ireland (ECB/2009/26)

text:
               18.12.2009

               SK

               Úradný vestník Európskej únie

               C 308/1

      ODPORÚČANIE EURÓPSKEJ CENTRÁLNEJ BANKY

   zo 14. decembra 2009
   Rade Európskej únie o externom audítorovi Central Bank and Financial Services Authority of Ireland
   (ECB/2009/26)
   2009/C 308/01
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 271,
   keďže:

               (1)

               Účty Európskej centrálnej banky (ďalej len „ECB“) a národných centrálnych bánk overujú nezávislí externí audítori odporúčaní Radou guvernérov ECB a schválení Radou Európskej únie.

               (2)

               Mandát súčasného externého audítora Central Bank and Financial Services Authority of Ireland sa skončí po vykonaní auditu za finančný rok 2008. Je preto potrebné vymenovať externého audítora od finančného roku 2009.

               (3)

               Central Bank and Financial Services Authority of Ireland vybrala spoločnosť Deloitte & Touche ako svojho externého audítora na finančné roky 2009 až 2011,

         PRIJALA TOTO ODPORÚČANIE:
   Odporúča sa, aby bola spoločnosť Deloitte & Touche vymenovaná za externého audítora Central Bank and Financial Services Authority of Ireland na finančné roky 2009 až 2011.

      Vo Frankfurte nad Mohanom 14. decembra 2009

            Prezident ECB

         Jean-Claude TRICHET


				|

		52012DC0318

			Odporúčanie pre ODPORÚČANIA RADY týkajúce sa národného programu reforiem Talianska na rok 2012, ktorým sa predkladá stanovisko Rady k programu stability Talianska na roky 2012 – 2015 /* /2012/0XXX draft - 2012/ () */

			   	Odporúčanie
ODPORÚČANIE RADY
týkajúce sa národného programu reforiem
Talianska na rok 2012,
ktorým sa predkladá stanovisko Rady k programu stability Talianska na roky 2012 – 2015

RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 121 ods. 2 a článok 148 ods. 4,
so zreteľom na nariadenie Rady (ES)
č. 1466/97 zo 7. júla 1997 o posilnení dohľadu nad stavmi
rozpočtov a o dohľade nad hospodárskymi politikami
a ich koordinácii[1],
a najmä na jeho článok 5 ods. 2,
so zreteľom na nariadenie Európskeho
parlamentu a Rady (EÚ) č. 1176/2011 zo 16. novembra 2011 o
prevencii a náprave makroekonomických nerovnováh[2],
a najmä na jeho článok 6 ods. 1,
so zreteľom na odporúčanie Európskej
komisie[3],
so zreteľom na uznesenia Európskeho
parlamentu[4],

so zreteľom na závery Európskej rady,
so zreteľom na stanovisko Výboru pre
zamestnanosť,
po porade s Hospodárskym a finančným
výborom,
keďže:
(1)
Európska rada 26. marca 2010 schválila návrh
Európskej komisie o iniciovaní novej stratégie pre zamestnanosť a rast
nazvanej Európa 2020, založenej na posilnenej koordinácii hospodárskych
politík, ktorá sa zameria na kľúčové oblasti, v ktorých sú potrebné
opatrenia na oživenie potenciálu Európy v oblasti udržateľného rastu a konkurencieschopnosti.
(2)
Rada 13. júla 2010 prijala odporúčanie
týkajúce sa všeobecných usmernení k hospodárskym politikám členských
štátov a Únie (2010 až 2014) a 21. októbra 2010 prijala rozhodnutie
o usmerneniach pre politiky zamestnanosti členských štátov[5], ktoré spolu tvoria „integrované
usmernenia“. Členské štáty boli vyzvané, aby tieto integrované usmernenia
zohľadnili vo svojej vnútroštátnej hospodárskej politike a politike
zamestnanosti.
(3)
Rada 12. júla 2011 prijala odporúčanie, ktoré
sa týka národného programu reforiem Talianska na rok 2011, a vydala stanovisko
k aktualizovanému programu stability Talianska na roky 2011 – 2014.
(4)
Komisia 23. novembra 2011 prijala druhý ročný
prieskum rastu, čo znamená začiatok druhého európskeho semestra ex-ante
a integrovanej koordinácie politiky, ktorá je zakotvená v stratégii Európa
2020. Komisia 14. februára 2012 prijala na základe nariadenia (EÚ) č.
1176/2011 správu o mechanizme varovania[6],
v ktorej určila Taliansko za jeden z členských štátov, vo vzťahu
ku ktorému sa vykoná hĺbkové preskúmanie.
(5)
Európska rada 2. marca 2012 schválila priority na
zabezpečenie finančnej stability, fiškálnej konsolidácie a opatrenia
na posilnenie rastu. Zdôraznila potrebu presadzovania diferencovanej fiškálnej
konsolidácie, ktorá bude podporovať rast, obnovy bežných úverových
podmienok pre hospodárstvo, podpory rastu a konkurencieschopnosti,
zníženia nezamestnanosti a vyriešenia sociálnych dôsledkov krízy, ako aj
potrebu modernizácie verejnej správy.
(6)
Európska rada 2. marca 2012 takisto vyzvala
členské štáty, ktoré sa zúčastňujú na Pakte Euro Plus, aby svoje
záväzky predložili včas na to, aby mohli byť zaradené do ich
programov stability alebo konvergenčných programov a do ich národných
programov reforiem.
(7)
Taliansko 30. apríla 2012 predložilo svoj program
stability na roky 2012 – 2015 a svoj národný program reforiem na rok 2012. S
cieľom zohľadniť prepojenia medzi nimi sa obidva programy
posudzovali súčasne. Komisia v hĺbkovom preskúmaní podľa
článku 5 nariadenia (EÚ) č. 1176/2011 takisto posúdila, či je
Taliansko postihnuté makroekonomickou nerovnováhou. Komisia dospela v
hĺbkovom preskúmaní k záveru[7],
že v Taliansku existuje určitá, aj keď nie nadmerná, nerovnováha. Zatiaľ
čo verejný dlh je v rámci Paktu o stabilite a raste dôkladne kontrolovaný,
makroekonomický vývoj v oblasti výkonnosti vývozu si zasluhuje pozornosť,
aby sa znížilo riziko nepriaznivých účinkov na fungovanie hospodárstva.
(8)
Na základe posúdenia aktualizovaného programu
stability podľa článku 5 ods. 1 nariadenia Rady (ES) č. 1466/97
Rada zastáva názor, že makroekonomický scenár, z ktorého vychádza program,
je realistický za predpokladu, že nenastane ďalšie zhoršenie podmienok na
finančnom trhu. V súlade s prognózou Komisie z jari 2012 sa očakáva,
že reálny HDP sa v tomto roku prudko zníži a že sa postupne zlepší v roku 2013.
V súlade s postupom pri nadmernom deficite je cieľom rozpočtovej
stratégie stanovenej v programe znížiť do roku 2012 celkový deficit
verejných financií pod úroveň referenčnej hodnoty 3 % HDP, a to
ďalším obmedzovaním výdavkov a dodatočnými príjmami. Po korekcii
nadmerného deficitu sa v programe potvrdzuje strednodobý rozpočtový
cieľ, ktorým je vyrovnaná rozpočtová pozícia v štrukturálnom
vyjadrení a ktorý primerane odráža požiadavky Paktu o stabilite a raste. Tento
cieľ sa má dosiahnuť v roku 2013, t. j. o rok skôr, než bolo
stanovené v predchádzajúcom programe stability. Vychádzajúc z
(prepočítaného) štrukturálneho deficitu[8]
dosahuje plánované priemerné ročné fiškálne úsilie na roky 2010 – 2012
úroveň značne nad 0,5 % HDP odporúčanú Radou v rámci
postupu pri nadmernom deficite. Tempo štrukturálnych úprav predpokladané v roku
2013 umožní v danom roku dosiahnuť strednodobý cieľ a plánovaná
miera rastu výdavkov verejnej správy by s prihliadnutím na diskrečné
opatrenia na strane príjmov bola v súlade s referenčnou hodnotou pre
výdavky stanovenou v Pakte o stabilite a raste. V programe sa predpokladá, že v
roku 2012 miera zadlženia verejných financií dosiahne vrchol a potom, ako sa
zvýši primárny prebytok, začne klesať zrýchľujúcim sa tempom. V
rokoch 2013 – 2014 sa Taliansko bude nachádzať v prechodnom období a jeho
rozpočtové plány by mali zaistiť dostatočný pokrok pri
dodržiavaní referenčnej hodnoty pre zníženie dlhu, ako bolo potvrdené v
prognóze Komisie z jari 2012. Podľa plánov bude referenčná hodnota
pre zníženie dlhu splnená na konci prechodného obdobia (2015). Dosiahnutie
uvedených výsledkov v oblasti deficitu a dlhu si bude vyžadovať prísne a
dôkladné plnenie rozpočtu v rámci opravných opatrení prijatých v rokoch
2010 – 2011. Napokon sa zdá, že pre Taliansko platí v súvislosti s
udržateľnosťou verejných financií v dlhodobom horizonte stredné
riziko.
(9)
Pokiaľ ide o fiškálny rámec, taliansky
parlament schválil zákon, ktorým sa do talianskej ústavy zavádza pravidlo
vyrovnaného rozpočtu. Na konkretizovanie hlavných znakov tohto pravidla,
t. j. modalít jeho použitia, primeraných opravných mechanizmov a únikových
ustanovení, ako aj potrebnej spolupráce medzi rôznymi úrovňami verejnej
správy, budú potrebné vykonávacie právne predpisy. Vláda sa zaviazala
usilovať o trvalé zlepšenie efektívnosti a kvality výdavkov verejnej
správy prostredníctvom hĺbkových prieskumov o výdavkoch na všetkých
úrovniach verejnej správy. Tieto prieskumy by mali takisto viesť k tomu,
že sa budú uprednostňovať výdavkové položky podporujúce rast. S
rovnakým cieľom sa použitie štrukturálnych fondov nanovo upraví
prostredníctvom opatrení prijatých v marci 2011 a v kohéznom akčnom pláne
z novembra 2011, pričom pôjde aj o zrýchlenie využívania
štrukturálnych fondov. Významné nedostatky, pokiaľ ide o kapacity
verejnej správy, však naďalej bránia využívaniu, a teda vykonávaniu plánu,
najmä v konvergenčných regiónoch.
(10)
Hospodársku výkonnosť krajiny nepriaznivo
ovplyvnila štruktúra daňového systému a vysoká úroveň
daňových únikov a práce na čierno. Daňová disciplína a riadenie
sú takisto ovplyvnené rozsiahlymi daňovými výdavkami a zložitými
a zaťažujúcimi administratívnymi postupmi. Presun daňového
zaťaženia z výrobných faktorov na spotrebu a majetok, ktorý už
bol schválený, je dôležitým prvým krokom smerom k tomu, aby bola
daňová štruktúra viac zameraná na rast. Potrebné je však
pokračovať v tomto presune a zároveň zohľadňovať
prerozdeľovacie účinky.
(11)
Dohoda sociálnych partnerov z júna 2011 s
cieľom reformovať rámec kolektívneho vyjednávania o mzdách bola
formalizovaná v právnych predpisoch. Mala by umožňovať
rozsiahlejšie používanie zmlúv na úrovni podnikov, čím sa lepšie
zohľadnia potreby jednotlivých výrobných činností. Aby sa však plne
riešila otázka dynamickejších nominálnych jednotkových nákladov práce než u
obchodných partnerov Talianska, ktorá je kľúčovým faktorom straty
konkurencieschopnosti Talianska, mal by sa ďalej reformovať systém
vyjednávania o mzdách, ktorý by umožňoval pružnejšie dohody na úrovni
sektorov v rámci krajiny. V apríli 2012 vláda navrhla ambicióznu reformu
trhu práce na riešenie dlhodobých problémov talianskeho trhu práce vrátane jeho
segmentácie. Túto reformu treba urýchlene prijať a
zabezpečiť, aby jej cieľ a úroveň ambícií ostali úmerné
výzvam talianskeho trhu práce. Rozsah a účinnosť liberalizácie
služieb zamestnanosti by sa mali dôkladne sledovať.
(12)
Napriek snahám zvýšiť
zamestnateľnosť žien, najmä prostredníctvom cielených fiškálnych
stimulov, je miera zamestnanosti talianskych žien výrazne nižšia (46,5 %
v roku 2011), než je priemer EÚ-27 (58,5 % v roku 2011). Potrebné
sú ďalšie opatrenia v oblasti zariadení starostlivosti o deti a starších
občanov. Najmä pre staršie ženy v súkromnom sektore je situácia
ťažká, keďže vek odchodu do dôchodku sa pre ženy zvýši o päť
rokov medzi 2012 a 2018.
(13)
Zamestnanosť mladých ľudí
v Taliansku dosiahla v roku 2011 v priemere 29,1 % a v prvých
mesiacoch roku 2012 ďalej rástla. Najmä zamestnanosť absolventov
inštitúcií terciárneho vzdelávania je vysoká, pričom existuje jasný
nesúlad medzi nadobudnutými zručnosťami a tými, ktoré sú potrebné na
trhu práce. To, že sa podporuje učňovské vzdelávanie ako dôležitá
vstupná brána na trh práce, je potešiteľné, avšak vyžaduje si to
presadenie primeraných nástrojov, ako je nový systém noriem zamestnávania a
odbornej prípravy a schém pre osvedčenia o zručnostiach. Komisia
zriadila akčný tím na presmerovanie kohéznych fondov smerom
k opatreniam na podporu zamestnávania mladých ľudí a rozvoj MSP.

(14)
Miera predčasného ukončovania školskej
dochádzky vo výške 18,8 % na celoštátnej úrovni so silnými regionálnymi
rozdielmi nepriaznivo vplýva na nezamestnanosť mladých ľudí. Kombináciou
preventívnych, intervenčných a kompenzačných opatrení by sa malo
cielenejšie a koordinovanejšie postupovať pri riešení problematiky
predčasného ukončenia školskej dochádzky. Nedostatočné výsledky
systému terciárneho vzdelávania by sa mali takisto riešiť, okrem iného
plným uskutočňovaním reformy univerzít z roku 2010 a silnejším
prepojením medzi výkonnosťou univerzít a prideľovaním verejných
financií.
(15)
Taliansko prijalo dôležité opatrenia na
liberalizáciu služieb, najmä profesionálnych služieb, a na zlepšenie hospodárskej
súťaže v sieťových odvetviach. Existujú však mnohoraké problémy
v odvetviach energetiky a dopravy, najmä v sektore železníc
a prístavov, v ktorých pretrvávajú významné problémy v oblasti
infraštruktúry a trhu.
(16)
Aj keď boli niektoré opatrenia na podporenie
zjednodušenia verejnej správy už prijaté, podnikateľské prostredie v
Taliansku ostáva zložité. Najmä justičný systém trpí viacerými
nedostatkami pri využívaní zdrojov, v procedurálnej oblasti a inštitucionálnej
organizácii, ktoré sa odrážajú v nízkej výkonnosti talianskej občianskej
spravodlivosti, predovšetkým v príliš dlhom trvaní riešenia prípadov a v počte
nevyriešených prípadov.
(17)
Prístup k financovaniu je pre malé a stredné
podniky náročný a intenzita rizikového kapitálu je nízka. V decembri 2011
bola zavedená odpočítateľná položka na nové korporatívne vlastné
imanie (Allowance for new Corporate Equity), ktorá umožňuje podnikom
odrátať od zdaniteľného príjmu fiktívnu návratnosť z nových
injekcií do vlastného imania. Tým by sa mala uľahčiť expanzia
malých a stredných podnikov a investovanie do inovácií. Aj keď boli
prijaté určité opatrenia na podporu výskumu a vývoja v súkromnom
sektore, najmä refinancovanie daňových bonusov pre investície podnikov do
výskumu, intenzita zostáva nízka a implementácia projektov inovatívneho
charakteru je slabá.
(18)
Taliansko prijalo v rámci Paktu Euro Plus
niekoľko záväzkov. Tieto záväzky a vykonávanie záväzkov predložených
v minulom roku sa týkajú zvyšovania zamestnanosti, zlepšovania
konkurencieschopnosti, udržateľnosti verejných financií
a zároveň posilňovania finančnej stability. Komisia
posúdila vykonávanie záväzkov v rámci Paktu Euro Plus. Výsledky tohto
posúdenia boli zohľadnené v odporúčaniach.
(19)
Komisia vykonala v kontexte európskeho semestra
dôkladnú analýzu hospodárskej politiky Talianska. Posúdila program stability a
národný program reforiem a predložila hĺbkové preskúmanie. Zohľadnila
nielen ich význam, čo sa týka udržateľnej fiškálnej a sociálno-ekonomickej
politiky Talianska, ale aj ich súlad s pravidlami a usmerneniami EÚ
vzhľadom na potrebu posilniť celkové hospodárske riadenie a správu
Európskej únie tým, že poskytne vstupy na úrovni EÚ pre budúce vnútroštátne
rozhodnutia. Jej odporúčania v rámci európskeho semestra sú premietnuté do
ďalej uvedených odporúčaní 1 až 7.
(20)
Rada na základe tohto posúdenia preskúmala program
stability Talianska a jej stanovisko[9]
je premietnuté najmä do ďalej uvedeného odporúčania 1.
(21)
Rada na základe výsledkov hĺbkového
preskúmania vykonaného Komisiou a na základe tohto posúdenia preskúmala národný
program reforiem Talianska na rok 2012 a jeho program stability. Jej
odporúčania podľa článku 6 nariadenia (EÚ) č. 1176/2011 sú
premietnuté do ďalej uvedených odporúčaní 1 až 7,
TÝMTO ODPORÚČA, aby Taliansko
prijalo v období rokov 2012 – 2013 opatrenia s cieľom:
1.
Vykonať rozpočtovú stratégiu v zmysle
plánu a zaistiť, aby bol nadmerný deficit v roku 2012 odstránený. Zaručiť
plánované štrukturálne primárne prebytky a postarať sa o to, aby
pomer dlhu k HDP nabral do roku 2013 klesajúci kurz. Zabezpečiť
primeraný pokrok pri plnení strednodobého cieľa, pri ktorom sa dodrží
referenčná hodnota pre výdavky a dosiahne dostatočný pokrok na ceste
k dodržaniu referenčnej hodnoty pre zníženie dlhu.
2.
Zabezpečiť, aby konkretizovanie hlavných
znakov ústavného pravidla o vyrovnanom rozpočte vrátane primeraných
mechanizmov koordinácie medzi úrovňami verejnej správy bolo v súlade s
rámcom EÚ. Sledovať trvalé zlepšenie efektívnosti a kvality verejných
výdavkov prostredníctvom plánovaných prieskumov o výdavkoch a vykonávania
kohézneho akčného plánu z roku 2011, ktorým sa má zlepšiť
využívanie a riadenie finančných prostriedkov EÚ, najmä na juhu Talianska.

3.
Prijať ďalšie opatrenia na riešenie
nezamestnanosti mladých ľudí vrátane zlepšenia významu vzdelávania pre trh
práce a uľahčenia prechodu do pracovného pomeru, aj prostredníctvom
stimulov pre mladých podnikateľov v zakladaní podnikov a prijímania
zamestnancov. Posilniť uznávanie zručností a kvalifikácii v celej
krajine s cieľom podporiť mobilitu pracovnej sily. Prijať
opatrenia na zníženie miery predčasného opúšťania inštitúcií
terciárneho vzdelávania a boj proti predčasnému ukončovaniu školskej
dochádzky.
4.
Prijať reformu pracovného trhu, ktorá je
prioritou pri riešení segmentácie trhu práce, a zriadiť integrovaný režim
príspevkov v nezamestnanosti. Prijať ďalšie opatrenia na
vytvorenie stimulov pre účasť žien na trhu práce, najmä
prostredníctvom poskytovania starostlivosti o deti a starších občanov. Zvýšiť
cenovú konkurencieschopnosť, a síce posilnením prepojenia medzi mzdami na
sektorovej úrovni a produktivitou, ďalšími zlepšeniami pri stanovovaní
miezd po konzultácii so sociálnymi partnermi a v súlade s vnútroštátnymi
praktikami.
5.
Bojovať proti daňovými únikom. Postupovať
proti tieňovej ekonomike a práce na čierno, napríklad zintenzívnením
previerok a kontrol. Prijať opatrenia na zníženie rozsahu daňových
výnimiek, úľav a znížených sadzieb DPH a zjednodušiť daňový
zákonník. Prijať ďalšie opatrenia na presun daňového
zaťaženia z oblasti kapitálu a práce na majetok a spotrebu, ako
aj životné prostredie.
6.
Vykonať prijaté liberalizačné
a zjednodušujúce opatrenia v sektore služieb. Prijať ďalšie
opatrenia na zlepšenie prístupu na trh v sieťových odvetviach, ako aj
kapacity infraštruktúry a vzájomného prepojenia.
7.
Ďalej zjednodušiť regulačný
rámec pre podniky a zlepšiť administratívnu kapacitu. Zlepšiť
prístup k finančným nástrojom (najmä k vlastnému imaniu) s cieľom
financovať rastúce podniky a inovácie. Vykonať plánovanú
reorganizáciu systému civilnej justície a podporovať použitie
alternatívnych mechanizmov urovnávania sporov.
V Bruseli
                                                                       Za
Radu
                                                                       predseda
[1]               Ú. v. ES L 209, 2.8.1997, s. 1.
[2]               Ú. v. EÚ L 306, 23.11.2011, s. 25.
[3]               COM(2012) 318 final.
[4]               P7_TA(2012)0048 a P7_TA(2012)0047.
[5]               Rozhodnutie Rady 2012/238/EÚ z 26. apríla
2012.
[6]               COM(2012) 68 final.
[7]               SWD(2012) 156 final.
[8]               Cyklicky
upravené saldo bez jednorazových a iných dočasných opatrení
prepočítané útvarmi Komisie na základe informácií poskytnutých v programe
s použitím spoločne dohodnutej metodiky.
[9]               Podľa článku 5 ods. 2 nariadenia Rady (ES)
č. 1466/97.


title: Odporúčanie Rady zo  14. marca 2006  o absolutóriu, ktoré sa má udeliť Komisii v súvislosti s vykonávaním operácií Európskeho rozvojového fondu (ôsmy ERF) za rozpočtový rok 2004

text:
               18.3.2006

               SK

               Úradný vestník Európskej únie

               L 81/11

      ODPORÚČANIE RADY

   zo 14. marca 2006
   o absolutóriu, ktoré sa má udeliť Komisii v súvislosti s vykonávaním operácií Európskeho rozvojového fondu (ôsmy ERF) za rozpočtový rok 2004
   (2006/222/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na štvrtý dohovor AKT–ES podpísaný v Lomé 15. decembra 1989, zmenený a doplnený dohodou podpísanou na Mauríciu 4. novembra 1995,
   so zreteľom na vnútornú dohodu o financovaní a správe pomoci Spoločenstva podľa druhého finančného protokolu k štvrtému dohovoru AKT–ES (1), ktorý ustanovil medziiným ôsmy Európsky rozvojový fond (ôsmy ERF), a najmä na jej článok 33 ods. 3,
   so zreteľom na finančné nariadenie zo 16. júna 1998, vzťahujúce sa na spoluprácu pri financovaní rozvoja podľa štvrtého dohovoru AKT–ES (2), a najmä na jeho články 66 až 74,
   po preskúmaní účtu príjmov a výdavkov a súvahy o operáciách ôsmeho ERF k 31. decembru 2004 a správy Dvora audítorov za rozpočtový rok 2004 spolu s odpoveďami Komisie (3),
   keďže podľa článku 33 ods. 3 uvedenej vnútornej dohody má absolutórium za finančné hospodárenie ôsmeho ERF udeliť Komisii Európsky parlament na odporúčanie Rady,
   keďže celkové vykonávanie operácií ôsmeho ERF Komisiou počas rozpočtového roku 2004 bolo uspokojivé,
   TÝMTO ODPORÚČA, aby Európsky parlament udelil Komisii absolutórium v súvislosti s vykonávaním operácií ôsmeho ERF za rozpočtový rok 2004.

      V Bruseli 14. marca 2006

            Za Radu

            predseda

         K.-H. GRASSER

      (1)  Ú. v. ES L 156, 29.5.1998, s. 108.

      (2)  Ú. v. ES L 191, 7.7.1998, s. 53.

      (3)  Ú. v. EÚ C 301, 30.11.2005, s. 249.


title: Odporúčanie Rady z  10. júla 2012 , ktoré sa týka národného programu reforiem Poľska na rok 2012 a ktorým sa predkladá stanovisko Rady ku konvergenčnému programu Poľska na roky 2012 – 2015

text:
               24.7.2012

               SK

               Úradný vestník Európskej únie

               C 219/65

         ODPORÚČANIE RADY
   z 10. júla 2012,
   ktoré sa týka národného programu reforiem Poľska na rok 2012 a ktorým sa predkladá stanovisko Rady ku konvergenčnému programu Poľska na roky 2012 – 2015
   2012/C 219/19
   RADA EURÓPSKEJ ÚNIE,
   so zreteľom na Zmluvu o fungovaní Európskej Únie, a najmä na jej článok 121 ods. 2 a článok 148 ods. 4,
   so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 9 ods. 2,
   so zreteľom na odporúčanie Európskej komisie,
   so zreteľom na závery Európskej rady,
   so zreteľom na stanovisko Výboru pre zamestnanosť,
   po porade s Hospodárskym a finančným výborom,
   keďže:

               (1)

               Európska rada 26. marca 2010 schválila návrh Komisie o zahájení novej stratégie pre zamestnanosť a rast nazvanej Európa 2020, založenej na posilnenej koordinácii hospodárskych politík, ktorá sa zameriava na kľúčové oblasti, v ktorých sú potrebné opatrenia na oživenie potenciálu Európy v oblasti udržateľného rastu a konkurencieschopnosti.

               (2)

               Rada 13. júla 2010 prijala odporúčanie o hlavných smeroch hospodárskych politík členských štátov a Únie (2010 až 2014) a 21. októbra 2010 Rada prijala rozhodnutie týkajúce sa usmernení pre politiky zamestnanosti členských štátov (2), ktoré spolu tvoria „integrované usmernenia“. Členské štáty boli vyzvané, aby tieto integrované usmernenia zohľadnili vo svojej vnútroštátnej hospodárskej politike a politike zamestnanosti.

               (3)

               Rada 12. júla 2011 prijala odporúčanie (3), ktoré sa týka národného programu reforiem Poľska na rok 2011, a vydala svoje stanovisko k aktualizovanému konvergenčnému programu Poľska na roky 2011 – 2014.

               (4)

               Komisia 23. novembra 2011 prijala druhý ročný prieskum rastu, čo znamenalo začiatok druhého európskeho semestra a integrovanej koordinácie politiky ex-ante, ktorá je zakotvená v stratégii Európa 2020. Komisia 14. februára 2012 prijala na základe nariadenia Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (4) správu o mechanizme varovania, v ktorej neurčila Poľsko za jeden z členských štátov, vo vzťahu ku ktorému sa vykoná hĺbkové preskúmanie.

               (5)

               Rada 1. decembra 2011 prijala závery, v ktorých vyzvala Výbor pre sociálnu ochranu, aby v spolupráci s Výborom pre zamestnanosť a ďalšími výbormi predložil svoje vyjadrenie k opatreniam odporúčaným v rámci cyklu politík stratégie Európa 2020. Toto vyjadrenie je súčasťou stanoviska Výboru pre zamestnanosť.

               (6)

               Európsky parlament je náležite zapojený do európskeho semestra v súlade s nariadením (ES) č. 1466/97 a 15. februára 2012 prijal uznesenie o zamestnanosti a sociálnych aspektoch v ročnom prieskume rastu 2012 a uznesenie o príspevku k ročnému prieskumu rastu 2012.

               (7)

               Európska rada 2. marca 2012 schválila priority na zabezpečenie finančnej stability, fiškálnej konsolidácie a opatrenia na posilnenie rastu. Zdôraznila potrebu presadzovania diferencovanej fiškálnej konsolidácie, ktorá bude podporovať rast, obnovy bežných úverových podmienok pre hospodárstvo, podpory rastu a konkurencieschopnosti, riešenia nezamestnanosti a sociálnych dôsledkov krízy, ako aj potrebu modernizácie verejnej správy.

               (8)

               Európska rada 2. marca 2012 takisto vyzvala členské štáty, ktoré sa zúčastňujú na Pakte Euro Plus, aby svoje záväzky predložili včas na to, aby sa zaradili do ich programov stability alebo konvergenčných programov a do ich národných programov reforiem.

               (9)

               Poľsko 25. apríla 2012 predložilo svoj konvergenčný program, ktorý sa vzťahuje na roky 2012 – 2015, a 27. apríla 2012 svoj národný program reforiem na rok 2012. S cieľom zohľadniť prepojenia medzi nimi sa obidva programy posudzovali súčasne.

               (10)

               Vychádzajúc z posúdenia konvergenčného programu podľa nariadenia (ES) č. 1466/97 Rada zastáva názor, že makroekonomický scenár, na ktorom sú založené rozpočtové prognózy programu, je realistický a v súlade s prognózou útvarov Komisie z jari 2012. Cieľom rozpočtovej stratégie načrtnutej v programe je napraviť nadmerný deficit do roku 2012 a do roku 2015 dosiahnuť strednodobý rozpočtový cieľ. Konvergenčným programom sa potvrdzuje strednodobý rozpočtový cieľ deficitu vo výške 1 % HDP, ktorý primerane odráža požiadavky Paktu o stabilite a raste. Plánovaná náprava deficitu je v súlade s termínom, ktorý stanovila Rada, a plánované fiškálne úsilie je v súlade s odporúčaním Rady v rámci postupu pri nadmernom deficite. Vychádzajúc z (prepočítaného) štrukturálneho salda (5) je plánovaný ročný pokrok smerom k strednodobému rozpočtovému cieľu vyšší než 0,5 % HDP (v štrukturálnom vyjadrení). Miera rastu verejných výdavkov je po zohľadnení diskrečných opatrení na strane príjmov v súlade s referenčnou hodnotou Paktu o stabilite a raste počas celého programového obdobia, ale podľa prognózy útvarov Komisie z jari 2012 túto referenčnú hodnotu pre výdavky tesne prevyšuje v prípade roku 2013. Dostatočný pokrok smerom k strednodobému cieľu si môže vyžadovať dodatočné úsilie, keďže sa predovšetkým spolieha na rozsiahlejšie škrty výdavkov na verejné investície a nie je dostatočne podložený podrobnými opatreniami v neskorších rokoch konvergenčného programu. Predpokladá sa, že verejný dlh Poľska zostane počas obdobia konvergenčného programu pod úrovňou 60 % HDP. Podľa prognóz vnútroštátnych orgánov bude postupne klesať z 56,3 % HDP v roku 2011 na 49,7 % HDP v roku 2015, pričom Komisia po zohľadnení možných rizík konsolidačných plánov očakáva, že zlepšenie bude prebiehať pomalšie.

               (11)

               Vláda ešte nevykonala opatrenia na zavedenie trvalého výdavkového pravidla do roku 2013. Práca na trvalom pravidle je stále vo fáze príprav a doposiaľ neboli zverejnené žiadne podrobnosti. Takisto sa nedosiahol žiaden pokrok v úprave klasifikácie národných účtov podľa európskeho systému účtov (normy ESA 95) a v zlepšení koordinácie v rámci jednotlivých úrovní verejnej správy, pokiaľ ide o rozpočtový proces.

               (12)

               Nezamestnanosť mladých ľudí sa pohybuje nad priemerom EÚ a je prevažne dôsledkom nesúladu medzi existujúcimi a požadovanými zručnosťami a zlého prístupu k učňovskému vzdelávaniu a vzdelávaniu na pracovisku. Na zjednodušenie vstupu mladých ľudí na pracovný trh sa plánujú opatrenia. Čiastočné zneužívanie samostatne zárobkovej činnosti a občianskoprávnych zmlúv, ktoré neupravuje pracovné právo, sa zdá byť príčinou segmentácie trhu práce a chudoby zamestnaných, ktorá je jedna z najvyšších v Únii. Navyše by sa mal revidovať rozsah a primeranosť podpory vo forme dávok pre nezamestnaných v prípade osôb s nízkymi mzdami.

               (13)

               Poľsko začalo v druhej polovici roka 2011 zavádzať ambicióznu reformu vyššieho vzdelávania. Jej cieľom je posilniť prepojenia medzi univerzitami a podnikmi a vyriešiť nepomer medzi existujúcimi a požadovanými zručnosťami a pracovnými miestami. Cieľ reformy je ten, aby boli kurzy flexibilnejšie a rýchlejšie reagovali na meniace sa potreby pracovného trhu. Takisto podporuje samostatnú zárobkovú činnosť. Napriek tomu stále existuje potreba zlepšiť význam a kvalitu vyučovania s osobitným dôrazom na terciárne súkromné inštitúcie.

               (14)

               Účasť žien na trhu práce je potrebné zvýšiť zlepšením systému starostlivosti o deti. Poľsko má v súčasnosti najnižšiu mieru zápisu detí do predškolského vzdelávania v Európe. Dôvodom je nedostatok miest a primeranej infraštruktúry. Vyhlásenie vlády, že vyčlení dodatočné finančné prostriedky na vytvorenie zariadení predškolskej starostlivosti o deti (vo veku od 3 do 5 rokov) sa nepremietlo do zákona o rozpočte na rok 2012, v ktorom sa znížili príspevky na vzdelávanie. Výsledkom bolo uzatvorenie škôl a materských škôlok v niektorých obciach.

               (15)

               Poľsko s cieľom vyriešenia nízkej účasti starších pracovníkov na trhu práce prijalo všeobecnú dôchodkovú reformu. Zákonný vek odchodu do dôchodku sa bude postupne zvyšovať od roku 2013 s cieľom dosiahnuť dôchodkový vek 67 rokov v prípade mužov v roku 2020 (v súčasnosti je to 65 rokov) a v prípade žien v roku 2040 (v súčasnosti je to 60 rokov). Poľsko pokračovalo vo svojom úsilí obmedziť priaznivé podmienky odchodu do dôchodku v prípade uniformovaných služieb. V roku 2011 zaviedlo niekoľko zmien vo fonde sociálneho zabezpečenia pre poľnohospodárov (KRUS). Táto reforma je však z hľadiska pracovného trhu dočasná a nedostatočná. Baníci stále požívajú výhody osobitného dôchodkového systému.

               (16)

               Cieľom nedávnych reforiem na zlepšenie výskumného prostredia je sústrediť individualizované financovanie v inštitúciách s najlepšou výkonnosťou. Národný výskumný program prijatý v auguste 2011 je dôležitým krokom v tomto smere. Je však aj naďalej nejasné, ako sú priority v uvedenom programe poprepájané a uskutočňované v politike inovácií a priemyslu.

               (17)

               Existujúce obmedzenia v oblasti poskytovania odborných služieb v rámci slobodných povolaní sú hlavnou prekážkou pre ďalší rast, predovšetkým v stavebníctve, doprave a zdravotníctve. Vláda ohlásila plán znížiť reguláciu v prípade odborných služieb poskytovaných v rámci slobodných povolaní o 50 %, pokiaľ ide o požiadavky na vzdelanie aj udeľovanie povolení. Administratívna záťaž pre podniky je aj napriek nedávnym snahám naďalej vysoká a vo verejnej správe pretrváva nedostatočná efektivita. Obavy vzbudzujú najmä vysoké náklady na dodržiavanie predpisov, zložité a nestále daňové právne predpisy, slabá vynútiteľnosť plnení zo zmlúv, zdĺhavé a zaťažujúce postupy udeľovania licencií a povolení či registrácia majetku a právne predpisy týkajúce sa územného plánovania. Súdne konania a ďalšie zákonné opatrenia sú zdĺhavé a relatívne vysoký počet prípadov je nevybavených.

               (18)

               Rast a hospodárska súťaž v odvetví energetiky sú v dôsledku pomalého vykonávania právnych predpisov EÚ obmedzené, predovšetkým čo sa týka druhého a tretieho energetického balíka a smernice Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie (6) (smernica o obnoviteľnej energii), ako aj prebiehajúcich konaní o nesplnení povinnosti. Hoci sa diaľničné siete a siete rýchlostných ciest rozsiahlo budujú s podporou finančných prostriedkov EÚ, potreba investícií do železničnej siete je oveľa naliehavejšia vzhľadom na veľmi zlý stav infraštruktúry. Poľsko na tento účel plne nevyužíva prostriedky z kohézneho fondu. Stále existujú prekážky pre efektívne fungovanie železničného trhu.

               (19)

               Poľsko v rámci Paktu Euro Plus prijalo niekoľko záväzkov. Záväzky a plnenie záväzkov predstavených v roku 2011 sa vzťahuje na podporu zamestnanosti, zlepšenie konkurencieschopnosti, posilnenie udržateľnosti verejných financií a finančnej stability. Komisia posúdila plnenie záväzkov vyplývajúcich z Paktu Euro Plus. Výsledky tohto posúdenia sa zohľadnili v odporúčaniach.

               (20)

               Komisia vykonala v kontexte európskeho semestra dôkladnú analýzu hospodárskej politiky Poľska. Posúdila konvergenčný program a národný program reforiem. Zohľadnila nielen ich význam pre udržateľnú fiškálnu a sociálno-ekonomickú politiku v Poľsku, ale aj ich súlad s pravidlami a usmerneniami EÚ vzhľadom na potrebu posilniť celkové hospodárske riadenie Únie tým, že sa poskytnú vstupy na úrovni EÚ do budúceho vnútroštátneho rozhodovania. Jej odporúčania v rámci európskeho semestra sú premietnuté do nižšie uvedených odporúčaní 1 až 6.

               (21)

               Rada na základe tohto posúdenia preskúmala konvergenčný program a jej stanovisko (7) je premietnuté najmä do nižšie uvedeného odporúčania 1,

         TÝMTO ODPORÚČA, aby Poľsko prijalo v období rokov 2012 – 2013 opatrenia s cieľom:

               1.

               Zabezpečiť plánovaný pokrok smerom k náprave nadmerného deficitu. Na tento účel v plnom rozsahu plniť rozpočet na rok 2012 a dosiahnuť štrukturálnu úpravu podľa odporúčaní Rady v rámci postupu pri nadmernom deficite. Ďalej špecifikovať opatrenia potrebné na zabezpečenie vykonávania rozpočtovej stratégie pre rok 2013 a po tomto roku podľa plánu, ako aj zabezpečiť primerané úsilie o štrukturálnu úpravu na dosiahnutie dostatočného pokroku smerom k strednodobému rozpočtovému cieľu vrátane splnenia referenčnej hodnoty pre výdavky. Minimalizovať škrty vo výdavkoch podporujúcich rast v budúcnosti a zlepšiť daňovú disciplínu.

               2.

               Urýchliť reformu fiškálneho rámca uzákonením právnych predpisov s cieľom zavedenia trvalého výdavkového pravidla do roku 2013. Toto pravidlo by malo byť v súlade s európskym systémom účtov. Prijať opatrenia na strednodobé posilnenie mechanizmov koordinácie medzi rôznymi úrovňami verejnej správy a posilnenie ročných rozpočtových procesov.

               3.

               Znížiť nezamestnanosť mladých ľudí, zvýšiť dostupnosť učňovského vzdelávania a vzdelávania na pracovisku, zlepšiť kvalitu odborného vzdelávania a prijať navrhovanú stratégiu celoživotného vzdelávania. Dosiahnuť väčší súlad medzi výstupmi zo vzdelávacieho systému a potrebami trhu práce a zlepšiť kvalitu vyučovania. Odstrániť segmentáciu na trhu práce a chudobu zamestnaných, obmedziť nadmerné používanie občianskoprávnych zmlúv a predĺžiť skúšobné obdobie v prípade zmlúv na dobu neurčitú.

               4.

               Zintenzívniť úsilie o zvýšenie účasti žien na trhu práce a zvýšiť mieru zápisu detí do zariadení pre najmenšie deti a do predškolských zariadení zabezpečením stabilného financovania a investícií do verejnej infraštruktúry, zabezpečením kvalifikovaných zamestnancov a cenovej dostupnosti týchto zariadení. Vyriešiť zakorenené praktiky predčasného odchodu do dôchodku s cieľom zvýšiť vek odchodu z trhu práce. Postupne ukončiť osobitný dôchodkový systém pre baníkov s cieľom ich začlenenia do všeobecného systému. Vykonať ambicióznejšie, trvalé kroky na uskutočnenie reformy fondu sociálneho zabezpečenia pre poľnohospodárov (KRUS), aby lepšie odrážal príjem jednotlivcov.

               5.

               Prijať dodatočné opatrenia na zabezpečenie podnikateľského prostredia, ktoré podporuje inovácie, zabezpečením lepšieho prepojenia medzi výskumom, inováciami a priemyslom a vytvorením spoločných prioritných oblastí a nástrojov podporujúcich celý cyklus inovácií; zlepšiť prístup k financovaniu v prípade výskumných a inovačných aktivít prostredníctvom záruk a preklenovacieho financovania.

               6.

               Zintenzívniť úsilie na zlepšenie stimulov pre investície do kapacity na výrobu energie a pre energetickú efektívnosť v celom energetickom reťazci, urýchliť vývoj elektrickej rozvodnej siete vrátane cezhraničných prepojení, odstrániť prekážky pri cezhraničnej výmene elektrickej energie a posilniť hospodársku súťaž v odvetví plynárenstva postupným odstraňovaním regulovaných cien a vytvorením platformy obchodovania s plynom. Posilniť úlohu a zdroje regulátora železničného trhu a zabezpečiť účinné a pružné vykonávanie železničných investičných projektov. Znížiť obmedzenia v prípade odborných služieb poskytovaných v rámci slobodných povolaní, zjednodušiť vymáhanie plnení zo zmlúv a požiadavky na získanie stavebného povolenia.

      V Bruseli 10. júla 2012

            Za Radu

            predseda

         V. SHIARLY

      (1)  Ú. v. ES L 209, 2.8.1997, s. 1.

      (2)  Platnosť predĺžená na rok 2012 rozhodnutím Rady 2012/238/EÚ z 26. apríla 2012 o usmerneniach pre politiky zamestnanosti členských štátov (Ú. v. EÚ L 119, 4.5.2012, s. 47).

      (3)  Ú. v. EÚ C 217, 23.7.2011, s. 5.

      (4)  Ú. v. EÚ L 306, 23.11.2011, s. 25.

      (5)  Saldo očistené od cyklických výkyvov bez jednorazových a dočasných opatrení, prepočítané útvarmi Komisie na základe informácií poskytnutých v rámci programu podľa spoločne dohodnutej metodiky.

      (6)  Ú. v. EÚ L 140, 5.6.2009, s. 16.

      (7)  Podľa článku 9 ods. 2 nariadenia (ES) č. 1466/97.


title: Odporúčanie Európskej centrálnej banky z 24. augusta 2017 – Rade Európskej únie o externom audítorovi Banco de Portugal (ECB/2017/24)

text:
               2.9.2017

               SK

               Úradný vestník Európskej únie

               C 292/1

         ODPORÚČANIE EURÓPSKEJ CENTRÁLNEJ BANKY
   z 24. augusta 2017
   Rade Európskej únie o externom audítorovi Banco de Portugal
   (ECB/2017/24)
   (2017/C 292/01)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 27.1,
   keďže:

               (1)

               Účty Európskej centrálnej banky (ECB) a národných centrálnych bánk členských štátov, ktorých menou je euro, overujú nezávislí externí audítori odporúčaní Radou guvernérov ECB a schválení Radou Európskej únie.

               (2)

               Mandát súčasného externého audítora Banco de Portugal, spoločnosti PricewaterhouseCoopers & Associados — Sociedade de Revisores Oficiais de Contas, Lda., sa skončil po vykonaní auditu za finančný rok 2016. Preto je potrebné vymenovať externého audítora od finančného roku 2017.

               (3)

               Banco de Portugal vybrala za svojho externého audítora na finančné roky 2017 až 2021 spoločnosť Deloitte & Associados — Sociedade de Revisores Oficiais de Contas S.A.,

         PRIJALA TOTO ODPORÚČANIE:
   Odporúča sa, aby bola spoločnosť Deloitte & Associados — Sociedade de Revisores Oficiais de Contas S.A. vymenovaná za externého audítora Banco de Portugal na finančné roky 2017 až 2021.

      Vo Frankfurte nad Mohanom 24. augusta 2017

            Prezident ECB

         Mario DRAGHI


title: Odporúčanie Európskej centrálnej banky zo 17. novembra 2008 Rade Európskej únie o externom audítorovi Banque centrale du Luxembourg (ECB/2008/16)

text:
               22.11.2008

               SK

               Úradný vestník Európskej únie

               C 299/5

      ODPORÚČANIE EURÓPSKEJ CENTRÁLNEJ BANKY

   zo 17. novembra 2008
   Rade Európskej únie o externom audítorovi Banque centrale du Luxembourg
   (ECB/2008/16)
   (2008/C 299/02)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na štatút Európskeho systému centrálnych bánk a Európskej centrálnej banky, a najmä na jeho článok 27.1,
   keďže:

               (1)

               Účty Európskej centrálnej banky (ECB) a národných centrálnych bánk Eurosystému overujú nezávislí externí audítori odporúčaní Radou guvernérov ECB a schválení Radou Európskej únie.

               (2)

               Mandát súčasneho externého audítora Banque centrale du Luxembourg sa skončil po vykonaní auditu za finančný rok 2008. Je preto potrebné vymenovať externého audítora od finančného roku 2009.

               (3)

               Banque centrale du Luxembourg si za svojho externého audítora na finančné roky 2009 až 2013 vybrala spoločnosť KPMG AUDIT SARL,

         PRIJALA TOTO ODPORÚČANIE:
   Odporúča sa, aby bola spoločnosť KPMG AUDIT SARL vymenovaná za externého audítora Banque centrale du Luxembourg na finančné roky 2009 až 2013.

      Vo Frankfurte nad Mohanom 17. novembra 2008

            prezident ECB

         Jean-Claude TRICHET